Orekariaren dantza orekatua

Donostia 2016k jarritako gaiari erantzunez, dozenaka artistak hiriko auzoak elkartu dituzte Artejira festan, zortzi arte diziplina beste horrenbeste zutabetan ordezkatuta.

Ikusi du beltxargak koartza bat putzuan, hanka bakarraren gainean orekan, eta inbidiaz, bera ere saiatu da. Baina erori alde batera, eta erori bestera. Koartza barrez. Beltxarga, baina, buruz behera jarri da, orekan. Haren gorputzak buru handi bat ematen du, isatsa bibote gisa astinduz. Hankek belarriek dirudite, txalo-txaloka, burlaizez... Juan Kruz Igerabidek beltxargari buruzko mikro ipuina kontatzen zuen bitartean, AitziIban Nikolaik didjeridua jotzen zuen eta Aitziber Alonsok zein Eider Eibarrek Aieteko kultur etxeko sarrerako horma margotzen zuten... beltxargaren irudia batetik eta ipuina bera bestetik. Orekan betiere.

Hori izan zen, oreka, alegia, atzo Donostiako auzo guztiak elkartu zituen Artejira festaren ardatza. Donostia 2016ren gunea herritarrei zabaltzeko eguna zen, eta Agurtzane Intxaurraga zuzendari artistikoak jarritako gaiari erantzunez —hizkuntzen arteko oreka, pertsonen artekoa, sexuen artekoa...—, diziplina ugaritako artistak atera ziren kalera goizean goizetik: idazleak, akrobatak, aktoreak, dantzariak, musikariak, arte plastikoetako artistak, bertsolariak...

Zortzi auzotatik abiatu ziren beste horrenbeste arte adierazpen ordezkatzen zituzten zutabeak Donostia 2016ren egoitzara, «kulturaren hiriburutza zabal eta plural baterako bidean». Orekariaren antzera, orekari eutsiz. Antiguako tunelean, adibidez, David Madinabeitiaren teklatuak lagunduta, Oriol Combarros kataluniarrak, modu ikusgarrian, artea, ekilibrismoa eta gimnastika uztartu zituen eguerdian paseatzen ari ziren ikusleen arreta bereganatuz. Antiguakoa antzerkiaren zutabea zen, eta Donostia 2016ren egoitzarako bidean Taun Taun Teatroak, Itziar Lazkanok eta Permin Mañifikuek hartu zuten lekukoa, besteak beste.

Eguerdian bertan, Urumearen beste aldean, Zurriolako hondartzari begira, Limbania Soto sopranoak eta Esther Iñiguez organistak osatutako bikoteak (Arsis) XVII. eta XVIII. mendeko opera piezak interpretatu zituzten, Ustaritz Beteluk bihotz formako alabastroko harri baten gainean oreka sinbolizatzen zuen eskultura pieza osatzen zuen heinean. Pergolesi, Gluck, Paisiello, Haendel, Scarlatti eta beste hainbat konpositoreren musika jo zuten Sotok eta Iñiguezek, betiere orekaren bila, organistak azaldu bezala: «Erromantizismoko musika oso dramatikoa da, eta aurreko mendeetakoa, berriz, oso teatrala... Guk gaur interpretatu ditugun piezak oso orekatuak dira alde horretatik». Arratsaldean, Teck grafitigilearekin batera aritu ziren Soto eta Iñiguez Argentina plazan.

Oso bestelako doinua eta umorea zegoen Zurriolatik ez oso urrun, Gros auzoko Katalunia plazan. Han azaldu zen orekari xelebre samar bat —Mikel Laskurain aktorea—, bere ikuskizunerako leku bila. Baina marrazkilari bat (Raul Compadre), DJ bat (Furia) eta hiru bertsolari (Ander Solozabal, Nerea Elustondo eta Iñaki Viñaspre) ere gehitu zirenez ikuskizunera, lanean jarri zituen orekariak. Bertsolariak bertsotan, baina baita antzerkia egiten ere, «altzari ospea» kentzeko edo. Ez ziren kikildu Solozabal, Elustondo eta Viñaspre, eta orekariaren makila eskuan, kantatu ez ezik, gorputz adierazpena ere erakutsi zuten.

Zortzi zutabe izan ziren, denak Easo kaleko egoitzara begira, eta pixkanaka hara joan ziren gerturatuz ikuskizunak. Hala, arratsaldean, Loiolatik abiatutako olerkiaren zutabea Via Fora jatetxera iritsi zen, eta han Jabier Muguruzak eta Mikel Azpirozek poesia eta musika uztartu zituzten. Miren Gojenola aktoreak, Jokin Mitxelena ilustratzaileak eta Garazi Esnaola soinu jotzaileak, bestalde, Charles Chaplinen Charlot pertsonaia biziberritu zuten, Munto plazan aurrena eta Koldo Mitxelena Kulturunean ondoren. Umorea ere orekaz erabiliz.

19:00etarako iritsi ziren zortzi zutabeak Donostia 2016ren gunera, eta han zain zituzten Ane Gabarain eta Iban Garate, bertan egitekoa zen festa handiaren aurkezle eta dinamizatzaileak. Haiek eta beste hamaika artista: Francis Diez, Miren Agur Meabe, Ainara Ortega, Aiora Renteria, Dantzaz konpainia, Oreka TX, Uxue Alberdi, Ines Osinaga, Itxaro Borda, Arantxa Iturbe...


EAren ustez "presio sozial eta politiko erabakiorrari" esker etxeratu dute Rego Vidal

EA pozik agertu da gaur Juanjo Rego Vidal etxean dagoelako. "Presio sozial eta politiko erabakiorrari" esker etxeratu dute Jesus Mari Larrazabal legebiltzarkidearen iritziz. Rego Vidali ezarritako baldintzek, ordea, haren baldintzapeko askatasunerako eskubidea "murrizten" dutela dio Larrazabalek, bere ustez "delitua berriz egiteko arriskua hutsaren hurrengoa" baita.

"Espetxe Zuzendaritzaren erantzuna krudela da oraindik, eta justiziazkoa baino, mendekuzkoa", gehitu du EAko legebiltzarkideak.


Altsasuko gurasoak: 'Gure seme-alabak askatzea beste erabakirik ezin da onartu'

Atzoko saioaren ostean, akusazioen kontakizunak "sinesgarritasun gutxiago" duela eta gazteen kontrako "froga objektiborik" aurkeztu gabe segitzen dutela azpimarratu dute.

Atzo, Altsasuko gazteen kontrako epaiari defentsak nahiz akusazioak aurkeztutako apelazio-helegiteak aztertzeko saioa egin zuten Auzitegi Nazionalean.

Epaiketan testigantza ematea ukatu zitzaien sei lekukoren azalpenak entzun ziren atzoko saioan, eta denek gezurtatu zuten akusazioak egun hartan gertatuta zenari buruz esandakoak.

Gauzak horrela, zigortutako gazteen gurasoek azpimarratu dute "akusazioen kontakizunak sinesgarritasun gutxiago" duela egun.

"Gure seme-alaben erruduntasuna erakusten duen froga objektiborik aurkeztu gabe segitzen dute; zigortzeko sententzia, salatzaileen adierazpenetan oinarritzen da soilik", azaldu dute ohar baten bidez.

Beraz, "epaiketan ikusi eta entzundakoa kontutan hartuta zigorrak zentzurik ez zuela argi bazegoen, atzoko saioa eta gero kartzelan diren gure seme-alabak askatzea beste erabakirik ezin da onartu", adierazi dute.

Hala ere, "bi urte luzetan jasaten ari garen inguru berezia eta irregulartasun pila ikusita", edozer gerta daitekeela uste dute, eta, ondorioz, datorrenaren aurrean "erne" egoteko deia luzatu diote gizarteari.

Ildo horretan, euren "seme-alabak aske eta Altsasun ikusi arte borrokan" jarraituko dutela berretsi dute.

Azkenik, urte luze hauetan jaso duten "babesa, elkartasuna eta borroka honetan laguntzeko prestutasuna" bihotzez eskertu dute.


Galdeketari tiraka Eskozian

Independentziari buruzko beste erreferendum bat onartzeko eskatuko dio Nicola Sturgeonek parlamentuari. 'Brexit'-a gauzatu eta Europa utzi aurretik egin nahi du, bi urteko epean


Goiztiri AEK euskaltegian matrikula zabalik dago hilaren 27ra arte

Euskara ikasteko eta hobetzeko ikastaroetan izena emateko matrikula epea zabalik du Goiztiri AEK euskaltegiak, irailaren 27ra arte. Ordutegi zabalak eskaintzen ditu titulu ofizialak lortzeko. Horretaz gain, autoikaskuntza, online, konbinatua, aurrez aurreko klaseak, guraso taldeak, jubilatu taldeak, Aisa taldeak eta mintzapraktika saioak ere eskaintzen ditu.Beasaingo (beasain@aek.eus – 943 88 93 40) eta Ordiziako (ordizia@aek.eus – 943 88 91 74) euskaltegietan eman behar da izena. Eusko Jaurlaritzak eta udalek diruz lagundutako ikas- taroak dira.


Liburuaren egunean Gurasoei Gutuna eskuragarriago


Uda gaur hasi eta azken mendeetako urtarorik luzeenetakoa izango da

12:51n, udan sartu gara, eta irailaren 23ra arte luzatuko da. Done Laurendiren malkoak -edo Pertseidak- abuztuaren 12an ikusi ahal izango dira, eta urtaro honetan ez da eklipserik egingo.

Uda astronomikoa gaur, larunbata, hilaren 21ean, hasi da, eguerdiko 12:51n, Geografia Institutu Nazionalaren (IGN) arabera, eta azken mendeetan izandako udarik luzeenetakoa izango da, 93 egun eta 15 ordukoa; udazkena heldu arte, irailaren 23an.

Gainera, Done Laurendiren malkoak -edo Pertseidak- izar jasa ospetsua abuztuaren 12an ikusi ahal izango da, baina aurten ez da aurreko urteetan bezain garbi ikusiko, ilargia ia betea egongo baita. Bestalde, gaur hasiko dugun urtaro honetan ez da eklipserik egingo; ez Eguzki eklipserik ezta Ilargi eklipserik ere.

Adostuta dago udari hasiera ematea Lurra leku jakin batzuetara heltzen denean, Eguzkiaren inguruko orbitan.

Udako solstizioa urteko egunik luzeenean izaten da, eta data horren inguruan urteko gainerako egunetan baino goizago argitu eta beranduago iluntzen du.

Gainera, garai honetan da urte osoan Lurra Eguzkitik urrunen dagoen momentua, hau da, Afelioaren eguna. Horregatik Lurra motelago mugitzen da orbitan (Keplerren hirugarren araua), eta, hori dela eta, luzeagoa izaten da urtaroa.

IGNren arabera, udako lehenengo ilbetea uztailaren 12an izango dugu, eta ondoren beste bi izango dira: abuztuaren 10ean eta irailaren 9an.


Eskola Agenda 21en 3.500 ikasle irundarrek parte hartu dute

Irungo ikasleen talde bat, gaur, alkatearekin.

Eskola Agenda 21 egitasmoan Irungo ikastetxeetako 3.500 ikaslek parte hartu dute aurten. Gaia, zehatza: kontsumo arduratsua. Irungo Udaleko Garapen Iraunkorreko ordezkaritzak babesten du egitasmoa, eta gaur, ikasleek alkateari urtean zehar egindakoaren berri eman diote, udaletxean bertan.

Kontsumo arduratsuaren gaineko hainbat atal landu dituzte hiriko ikasleek, adinaren arabera era batera edo bestera. Atal horiek, bai ikastetxeetan zein hirian aplikatzeko landu dituzte, hortaz, gaur, udalean hiriari dagozkionak aipatu dituzte ikasleek. Eta dena, parte hartzearen bitartez.

Ikasleek gaur zinegotzien eserlekuetatik egindako eskaeretako batzuk, honakoak: ibilgailu elektrikoen erabilera susta dadila; kontsumo baxuko kale argiak jar daitezela; tokiko produktuen azoka babes dadila; kontratazio publikoetan ingurumen irizpidea kontuan har dadila.

Jose Antonio Santano alkateak erantzun die, besteak beste, aurki Irungo autobus publikoen L1 linean ibilgailu elektrikoak jarriko dituztela, eta LED erako argiak jartzen ari dela udala kaleko argiterian. Aldi berean, kontratu publikoetan klausula sozialak eta ingurumenekoak kontuan hartzen direla esan du Santanok.


De Andres Arabako PPko presidente izendatu dute, Alonsoren ordez

Arantza Quirogak uko egin dio legebiltzarreko eserlekuari. Alonsok dio ez duela moldatuko elkarbizitza lantaldeari buruzko mozioa.


Trumpen dekretu berria ere blokeatu du AEBko Justiziak

Otsailean, migrazioaren inguruko beste debeku bat sinatu zuen Trumpek, baina AEBko Justiziak bertan behera utzi zuen, legez kontrakotzat jota.

AEBko Justiziak Donald Trump Ameriketako Estatu Batuetako presidenteak migrazioaren kontra sinatutako agindu berria blokeatu du. Dekretua gauerdian sartu behar zen indarrean.

Derrick K. Watson Honoluluko (Hawaii) epaileak bertan behera utzi du Trumpen neurria, AEBko presidenteak sei herrialdetako errefuxiatuen sarrera debekatzeko agindua sinatu ondoren.

Otsailean, migrazioaren kontrako dekretua sinatu zuen Trumpek, baina AEBko Justiziak bertan behera utzi zuen berehala, legez kontrakoa zela iritzita.

Martxoaren 6an, aldaketa batzuk egin zituen Trumpek lehen dekretu polemiko hartan, eta aipamen batzuk ezabatzea erabaki zuen.

Doug Chin Hawaiiko fiskalak jarritako helegitearen aurrean, baina, bigarren hori blokeatzeko erabakia hartu du Hawaiiko epaile horrek, Trumpek migrazioaren kontra sinatutako lehen dekretua bezala, honakoa ere legez kontrakotzat jota.

Trumpen gobernuak migraziari ezarritako bigarren betoak 120 egunez bertan behera uzten zuen errefuxiatuei harrera egiteko programa, eta 90 egunez debekatzen zien Iran, Somalia, Sudan, Siria, Yemen eta Libiako herritarrei AEBrako sarbidea.

Lehen aginduak ez bezala, bigarrenak kanpoan utzi zituen Irakeko herritarrak, eta aldatu egin zuen lehenengo hartan siriarrei buruz jasotakoa. AEBra sartzeko debekua mugagabea zela jaso zuen lehenengo dekretuak, eta 120 egunerako debekua ezarri zien bigarrenean.


Hernaniarrek, maila bikaina

Hernaniko Musika Eskolako piano ikasleek Donostia Hiria Nazioarteko Piano Lehiaketan hartu dute parte. Oinarrizko 1 kategorian aritu ziren Iker Arratibel, Andrea Errasti, June Jiménez, Joseba Korta eta Alicia Maiza. Arratibelek eta Kortak 2garren eta 3garren aipamenak lortu zituzten. Eta oinarrizko 2 kategorian, Uxue Velisek 2garren aipamena lortu zuen. Horrez gain, Arratibel Euskadiko onena izan zen eta Velis hirugarrena, dagozkien kategorietan. Herrialde desberdinetako ia 100 pianista gaztek hartu zuten parte.


Oier Ibarguren txirrindularitzako Errepideko Espainiako Txapelketan lehiatuko da asteburuan

Bihar, osteguna, egingo du erloju kontrako proba, eta zapatu goizean lasterketa jokatuko du. Azpeitiarrak aurreratu duenez, "gogotsu eta indarrarekin" dago.

Oier Ibarguren txirrindulari azpeitiarra Sorian izango da asteburuan, hilaren 24an eta 25ean, txirrindularitzako Errepideko Espainiako Txapelketan parte hartzen. Bihar, ostirala, erloju kontrako proba egingo du azpeitiarrak, eta zapatu goizean lasterketa jokatuko du.

Aurtengoan ere, gainerako urteetan eman dituen pausoak jarraitu dituela azaldu du Ibargurenek, eta ez diola berrikuntzarik gehitu bere entrenamenduari. "Dietista batekin hasi naiz aurten, eta kilo batzuk jaitsi ondoren txapelketan lan txukuna egin ahal dudala uste dut", aurreratu du azpeitiarrak. Horrez gain, Gipuzkoako eta Euskal Herriko txapelketetan ere "lan ona" egin duela adierazi du Ibargurenek, eta Errepideko Espainiako Txapelketarako "gogotsu eta indarrarekin" dagoela azpimarratu du.


Donostiako Victoria Eugeniak eta Antzoki Zaharrak irekiko dituzte aste honetan

Itxialdiaren ostean formatu handiko ikuskizunak eskaintzen lehenak izango dira Euskadin.

Donostiako Victoria Eugeniak eta Antzoki Zaharrak % 50eko edukiera izango dute aste honetan, eta konfinamenduaren ostean formatu handiko ikuskizunak eskaintzen lehenak izango dira Euskadin. Asteazkenean "probako" gala egingo dute Victoria Eugenian, Osakidetzako eta Donostiako Udaleko langileentzat, osasun arloko langileen lana aitortzeko. Ostiralean hasiko da ekaineko programazioa, hiru kontzertu, hiru antzezlan eta sei zine emanaldi eskainiko dituena.

Prentsaurreko presentzial eta telematikoan, Jon Insausti Donostiako Kultura zinegotziak "munduko ilusio guztiarekin" iragarri du irekiera hori, baina, hemendik aurrera, esperientzia kulturala "bestelakoa izango da eta egokitu egin beharko dugu", gaineratu du.

Bertan azaldu duenez, asteazkeneko ikuskizunak deseskalatze fase berri honetan kultur jarduerari berrekiteko protokoloen funtzionamendua "probatzeko" balioko du, Donostia Kulturak 'Kultura osasunez gozatu' lelopean "motorrak aktibatzeko" eta, aldi berean, osasun-langileen lana aintzatesteko garatutako programaren baitan.

'Piztu argiak' epigrafearekin, Aitziber Garmendia, Sara Cozar eta Igor Calonge aktoreek eta Kresala konpainiak hartuko dute parte bertan.

Gainera, joan den astean Donostia Kulturako liburutegiek eta museoek ateak zabaldu zituztela adierazi du, eta prozesu hori jendeak "eskertu" egin duela.

Horren arabera, asteazkeneko galaren ostean, ostiralean, ekainerako programazioa hasiko da, bertako artistak indartuko dituena eta hiru kontzertu, hiru antzezlan eta sei zine emanaldi eskainiko dituena, betiere "osasun eta segurtasun berme guztiak betez" eta % 50eko edukierarekin: 391 eserleku Victoria Eugenian eta 260 Antzoki Zaharrean. Maskarak nahitaez erabili beharko dira bietan.

Ekaineko programazioa

Musikari dagokionez, Victoria Eugenian, ostiralean, Zea Mays arituko da; 21ean, Mc Enroe, eta 28an, Lou Topet. Antzerkiari dagokionez, hilaren 13an eta 14an, Antzoki Zaharrak Ramon Agirre, Inazio Tolosa eta Nerea Gorriti protagonista dituen 'Gu lehen!' obra taularatuko da, eta 19an zein 20an, Victoria Eugenian, Pez Limbo konpainiaren 'Harri orri ar' antzezlana. Horrez gain, David Gutierrez eta Beatriz Rico 'Hitz kateatuak' filmeko protagonistak izango dira hilaren 27an eta 28an Antzoki Zaharrean.

Bestalde, Antzoki Zaharrak Giza Eskubideen Zinemaldiaren proiekzioei ekingo die berriro, lan hauekin: 'Apaga la luz y verás', hilaren 22an; 'Ernest Lluch, libre eta ausarta', 23an; eta 'Bi urte, lau hilabete eta egun bat', 24an. Ekaineko ikuskizunetarako sarrerak salgai daude dagoeneko, asteazkeneko galakoak izan ezik, osasun alorreko eta udal langileentzat bakarrik zuzenduta daudelako.


Pilota txapelketako azken emaitzak

Bost norgehiagoka jokatu dira aste bukaeran honetan.

Pello Larrea-Jesus Belamendia/Koldo Goenaga-Alex Arantzabal 15-22

Jose Mª Zubiaurre-Iñaki Ugarteburu/Angel Ibarluzea-Alberto Telleria 15-22

David Peñalver-Txomin de Vega/Oier Billa-Enrike Elkoro 22-12

Samuel Gorrotxategi-Luis Atorrasagasti/Argoitz Arantzabal-Koldo Erostarbe 22-15

Joseba Arbulu-Mikel Elkoro/Luis A. Alkorta-Gorka Bolinaga 22-10


Salvador Espriuren olerkiekin, linboan

Aita Villasante eta Kataluniako olerkari handia izan ditu gogoan idazleak Kataluiniari buruzko gogoeta-jardunean.

Linboan Salvador Espriuren olerkiekin topo egin duela esaten hasi du astelehenetako bere iritzi jarduna 'Faktoria'n Bernardo Atxagak. Espriuren "Assentire de grat" olerkia musikatuz Mikel Laboak orain 50 urte sortutako kantuarekin amaitu nahi izan du.


Erreka jatetxean bi pertsonarendako otordua!

Aste honetan, Erreka jatetxeari esker, aukera duzu bi lagunendako otordua irabazteko!

Zozketan parte hartzeko (maiatzaren 15era arte):

Posta elektronikoz: kluba@goiena.eus

Whatsapp: KLUBA Jatetxea [bazkidearen zenbakia] 688 69 00 07 zenbakira.

Parte-hartzaileen artean egingo da zozketa.


Gara egunkariari buruzko hitzaldia egongo da iluntzean

Gara egunkariaren egoeraren harira talde bat sortu da Oñatin "egin beharreko lanak antolatu eta harpidetzak sustatzeko". Eta talde horrek antolatu du gaurko hitzaldia Gara egunkariaren egoeraren inguruan gehiago jakiteko. Hitzaldia kultura etxean da, 19:00etan, eta Garako kazetari Iraia Oiartzabal izango da hizlaria.


Gaur hasiko da Estatuko Jubenil Nesken Txapelketa

Ttakun Taberna Pulpoko jubenil neskak Txapelketa estreinatuko dute

Gaur hasiko dira Estatuko Jubenil Nesken Txapelketaren partiduak. Lehen partiduan 17:30 tan Ttakun Taberna Pulpoko jubenil neskak izango ditugu Felmar BM La Roca talde kataluniarren aurka. Partidu zaila eta estua espero dugu, horregatik gure zaleen bultzada behar dute gure neskak. Aupa Pulpo! !

19:15 tan bigarren partidua izango da, AD Carballal - BM Vallebuelnaren aurka.

Ostirala amaitzeko Labarra taldeko seniorra Zarautzen aurka lehiatuko dira 21:00tan. Aupa mutilak! !

Pulpok zozketatzeko bi sari eder prestatu ditu, batetik 49" ko Telebista eta bestetik otar eder bat. Tiketak euro bat balioko dute eta bi zozketen zenbaki sarituak igandean emango ditugu 13:00tan.

Klubak ere taberna jarriko du, pintxo eta edariekin. Kamisetar ere atera ditugu Txapelketaren oroigarri bezala. Eta klubeko bufanda, kamiseta, polo eta sudaderak ere salgai izango ditugu.

Partiduak dohainik izango dira, baina sarrerak banatuko dira Kiroldegiak onartzen duen ikusle kopurua ez gainditzeko.

Etorri eta gozatu Eskubaloi Festarekin!! Aupa Pulpo! !


Ohitura Zaharren Eguna egin dute Ataunen

Bi antzezle, Ohitura Zaharren Egunari lotuta egin duten antzerkian.

Bosgarrenez antolatu dute Ohitura Zaharren Eguna Ataunen: antzinako itxura hartu du herriak egun batez. Ataun girotzeko hainbat ekintza egin dituzte: hala nola, haurrentzako jolasak antolatu eta euskal musika jarri dute. Horretaz gain, talogileak ere bertan izan dira. Aurten, gainera, Juan Arinen jaiotzaren 125. urteurrena oroitzearren, haren inguruko antzerkia egin dute.

Herria, bestalde, 13 gunetan banatu dute, eta gune bakoitzak berezitasunak izan ditu. Sukaldean, esaterako, gazta egiten aritu dira. Iturrian, aldiz, antzinako moduan egin dute lixiba. Horretaz gain, ataungo 8 iturritako urak bildu dituzte, eta horri esker, hainbat pertsonak izan dute ura dastatzeko aukera.

Erosketak egiteko aukera ere izan dute bisitariek: bertako produktuak saltzeko hainbat postu jarri dituzte. Hori gutxi balitz, garai bateko kotxeak eta baserriko abereak izan dituzte ikusgai herrira hurbildu direnek. Eguraldiak ere, ataundarrak babestu egin ditu lau urtez behin antolatzen duten festari begira.


Edesako langileek ez dute nahi soilik 160 lanpostu salbatzea

Kontsulta epea amaitu aurretik (urriaren 13a) langileak kaleratzeko dosierretik 160 behargin ateratzea proposatu du Edesa Industrialeko zuzendaritzak, baina batzordeak ez du onartu alde bakarreko erabaki hori «ez duelako lagundu bideragarritasun plan batekin». Langile batzordea «egungo lantaldearen apustuan dago, ez dutelako plan zehatz bat mahairatu».

Batzordeak eta Kataluniako taldeak bilera egin zuten atzo, eta zuzendaritzak esan zuen 160 langile dosierretik ateratzeko asmoa duela. «Badakite langilerik gabe ezin dute aurrera egin, eta ezinbestekoa dela inbertitzaile bat aurkitzea». Kontua da ahalezko inbertitzaile horrek lantalde handiegia ikus dezakeen beldur dela Jorge Parlade CNAko burua, sindikatuen ustez, «baina lantalderik gabe, ea nork ateratzen duen aurrera enpresa». Batzordeak dio «arrazoizko elkarrizketak» nahi dituztela, baina segurtasun batzuk finkatuz hasieratik. Edesaren azken proposamenak 145 langile utziko lituzke kalean.


Ikastaro gehiago asteburuan

Muxurbil Antzerki Taldeak ikasturte berria abiatuko du larunbatean Sutegin. Potxoenean, Sagarrondotik Sagardora zikloko azken saioa antolatu da. Eta azkenik, Usurbil Judo Klubean izen emateko epea zabalduko da baita irailaren 10ean. Ikastaro eskaintza zabala antolatu da aurtengorako Usurbilen. Begira:

Muxurbil Antzerki Taldea

Antzerki taldea larunbat honetan, irailak 1o, hasiko da biltzen, goizeko 11:00etan Sutegin. Iaz parte hartu zutenak, nahiz taldean parte hartzen hasi nahi dutenentzat, ateak zabalik dituzte Muxurbilen. Argibide gehiagorako: 657 712 383.

Sagarrondotik Sagardora

Urte hasieratik Alkartasuna Kooperatibak antolatu duen ikastaro zikloaren baitan, azken saioa antolatua dute larunbat honetarako, irailaren 10erako, 09:00-13:00 artean Potxoenean. "Sagarraren heldutasun analisiak eta etxean sagardoa egiteko hastapenak" saioa, Aitor Etxeandiak eta Egoitz Zapiainek bideratua. Informazio gehiagorako eta izen emateko:

943 361 114

alkartasuna@usurbil.com

alkartasuna.eus

Usurbil Judo Kluba

Larunbatetik, irailaren 10etik aurrera bideratu ahalko da inskripzioa Oiardo Kiroldegian. 5-7, 8-12 eta 12-14 urte artekoentzako ikastaroak eskainiko dituzte. Baita helduentzako judoa ere. “Irailean izena ematen duen ororentzat judogia oparitan”, berri eman dute Usurbil Judo Klubetik. Taldea sarean, helbide honetan aurki dezakezue: jcusurbil.com

Usurbil F.T.

Nesken taldea osatzeko bilera deitu du Usurbil F.T.-k ostegun arratsalde honetan, irailak 8, 19:00etan Haranen. “Kadeetatik hasita, jubenil edo erregional mailako nesken taldea osatzeko deialdia egin nahi dugu”, adierazi diote aldizkari honi futbol taldeen bilgunetik. Bestalde, kadete mutilen taldea osatzeko jokalari bila dabiltza. Izen emateko epea zabalik egongo da irailaren 15era arte. “Apuntatu nahi izanez gero, Haranera gerturatu daitezke”, ohartarazi dute Usurbil F.T.-tik.

Oiardo Kiroldegia

Orbeldi Dantza Taldea

Urriaren 3an abiatuko duten ikasturte berrirako izen emateko epea ireki du Orbeldi Dantza Taldeak. Honatx inskripzioari eta ikasturte berriko eskaintzari dagozkion zehaztasunen berri:

Izen emateko jendaurreko hitzorduak: irailak 8, 15 eta 16.

Ordutegia: 17:30-19:30.

Tokia: Oiardo Kiroldegia.

Izen emateko beste bidea eta informazio gehiagorako: orbeldi.udt@gmail.com

Eskaintza:

-Haurren dantza taldea. Astean ordubete. Ordutegia adosteko bilera irailaren 23an 18:30etan, Oiardo Kiroldegiko egoitzan. Urteko kuota: 70 euro (anai-arreben kasuan, bakoitzak 60 euro). Kuotaren ordainketa, azaroan.

-Helduentzako eskaintza: erromeria dantzak (asteazkenetan 19:30-21:00 artean), euskal dantzetan oinarritutako koreografiak (astelehenetan, 19:30-21:00 artean), euskal dantza tradizionalak (izen emandakoen artean zehaztuko da ordutegia). Urteko kuota: 75 euro (familiako bat baino gehiago egonez gero, bakoitzak 65 euro). Kuota ordainketa, azaroan.

Oharra: ikasturte hasiera, urriaren 3an.

Deitzailea: Orbeldi Dantza Taldea.

Etumeta AEK euskaltegia

Ostegun honetatik eta irailaren 30era arte, zabalik egongo da 2016-17 ikasturtean matrikulatzeko epea Etumeta AEK euskaltegian. Ikasturte berria urriaren 3an abiatuko dute aurten. Eskaintza zabala prestatu dute; maila guztietako ikastaroak egiteko aukera goiz nahiz arratsaldez, autoikaskuntza, euskara online ikasteko aukera, Mintzalagun egitasmoa,... Eta berrikuntza bat aurtengoan; gurasoentzako saioak. Egitasmoa, euskaltegia, Udala eta Udarregi Ikastolaren arteko elkarlanez bideratu dute. Argibide gehiago jaso eta matrikulatzeko bideak hemen dituzue:

Epea: irailaren 30era arte.

Astelehenetik ostiralera: 11:00-13:00 eta 18:00-20:00.

Nagusia, 43

607 609 379.

usurbil@aek.org

www.aek.org

muntteri.blogspot.com.es

Helduen Hezkuntza Iraunkorra

18 urtetik gorako herritarrei zuzendutako doako hezkuntza eskaintzan matrikulatzeko aukera duzue asteotan; irailaren 8tik 16ra, araututako ikastaroetan, atzerritarrentzako gaztelania ikastaroan eta Zikloetako Sarbidean. Eta irailaren 12tik 16ra, ikastaro guztiotan eta baita arautu gabekoetan ere. Informazio gehiago:

epalasarte.es

943 376 443

info@epalasarte.es

KzGunea, iraileko eskaintza

Ikastarook programatu dituzte asteotarako:

Irailak 19-30, 09:00-11:00: “Ofimatika tresnak-Libre Office”.

Urriak 3-14, 16:00-18:00: “Komunikatu zaitez Sare Sozialen bitartez”.

Urriak 17-28, 16:00-18:00: “Ofimatika tresnak-Libre Office”.

Informazio gehiagorako:

943 023 684

tutor.usurbil@kzgunea.net

Kale Nagusia, 37 (irailean 09:00-13:00 artean zabalik)

Kantu Taldearen entseguak

Astearteroko entseguei irailaren 20an ekingo diete. Ohi bezala, 18:30-19:30 artean Udarregi Ikastolako kantu gelan bilduko dira. Hurrengo kantu-jira berriz, irailaren 24an 19:00etan, Mikel Laboa plazatik abiatuta.

Einean Guraso Eskola

Irailaren 15a baino lehen eman daiteke izena, ikasturte honetarako antolatu dituzten ikastaroetan. Usurbildar guztiei zuzenduak dauden saio hauetan apuntatu edo argibide gehiago jasotzeko, irakasleekin hartuemanetan jarri behar da. Honatx ikastaro eskaintza:

Laboreak

Noiz: astean behin 2 ordu.

Iraupena: urria-ekaina.

Irakaslea: 609 41 38 83 (Juani).

Bolilloak, punto cruz, gantxilloa...

Yoga

Noiz: astean behin 1,5 ordu.

Iraupena: urria-ekaina.

Irakasleak: 636 71 15 14 (Katia) / 605 72 28 25 (Sebas).

Luzaketak, arnasketak, lasaitzea...

Pintura

Noiz: astean behin 2 ordu.

Iraupena: urria-ekaina.

Irakaslea: 609 41 38 83 (Susana).

Oleoa, akuarela, pastela...

Eskulanak

Noiz: astean behin 2 ordu.

Iraupena: urria-ekaina.

Irakaslea: 609 41 38 83 (Susana).

Teknika ezberdinak ikasi gauza politak sortzeko edo berritzeko.

Masajea

Noiz: astean behin 2 ordu.

Iraupena: urria-ekaina.

Irakaslea: 605 72 28 25 (Sebas).

Sabel dantza/ Hip Hop

Noiz: astean behin 1,5 ordu.

Iraupena: urria-ekaina.

Irakaslea: 637 25 68 51 (Uarda).

Bi dantza hauek ikasteko aukera.


Ekialdeko erregeak bidean dira

Trakatan, trakatan hiru errege, Trakatan, trakatan… Sakanara. Zaldi gainean, gurdian edo oinez, Meltxor, Gaspar eta Baltasar Sakanara iritsiko dira ilbeltzaren 5ean.

Irurtzun

Meltxor, Gaspar eta Baltasar erregean segizioa 18:30ean Liburutegiko plazatik abiatuko da. Erregeen karroza eta opariz beteriko gurdia Larraun, Intxaurreta, Lizarra, Andia, Lizarra, Amaia eta San Martin kaleetan barna ibiliko da. Bidean gabon kantak abestuko dira. Aurten egiten zen antzezpena bideo emanaldi batekin ordezkatuko dute. Magoen gurdian egonen den pantaila batean haien istorioari buruzko pasarte labur batzuk ikusteko aukera izanen da.

Elizpea kaletik elizara helduko dira. Han Jesus haurtxoa gurtu ondoren elizara sartuko dira. Irurtzundarrek, abesbatza buru dutela, harrera eginen diete. Ondoren, magoek irurtzundar txikiekin egon eta haiei goxokiak banatzeko aukera izanen dute.

Uharte Arakil

Aurtengo Erregeen Kabalkada Manuel Goikoetxearen zurgindegitik abiatuko da, 18:30 aldera. Aurten hiru gurdi prestatzeko asmoa dago Uharte Arakilen. Horrela, errege bakoitza gurdi batean joango da, aingerutxoak lagunduta. Izan ere, jaunartzea egiten duten Uharte Arakilgo neska-mutikoak aingeruz janzten dira. Aurten lauzpabost gaztetxo izanen dira, eta erregeekin batera igoko dira gurdietara. Kabalkadak herrietako kaleetatik barna buelta eman eta gero, hiru erregeak elizan sartuko dira, Jesus haurtxoa adoratzera. Ondoren, txikienek erregeekin hitz egiteko eta gozkiak eskatzeko aukera izanen dute. Errege magoen omenezko abestiak ez dira faltako.

Bestetik, erregeek herriko gaixo eta adinduak bisitatuko dituzte, oparitxo bana emateko. Lehen kabalkadaren ondoren egiten zen bisita, baina izugarri berandutzen zen eta, horregatik, aurreko urtean bisitak aurreratzea erabaki zen. Aurten ere horrela izanen dela adierazi digu Antonio Zubietak. Erregeek 16:00etatik 18:30 inguruan gaixoak bisitatuko dituzte eta ondoren kabalkadari hasiera emaneniote.

Lakuntza

Berrindartua dago kabalkada antolatzeko taldea. Aurten berrikuntzak daude, eskutitza biltzera datozen pajeen figura berreskuratuko baita Lakuntzan. Ilbeltzaren 4an, larunbatean, 17:00etatik 19:00etara Errege Magoen laguntzaileak Lakuntzako elizaren atarira etorriko dira, Lakuntzako haurtxoek erregeei idatzitako eskutitzak jasotzera.

Errege Bezperan, ilbeltzaren 5ean, Lakuntzako kaleek atzera ere kabalkada hartuko dute. Makina bat karroza aterako dira: izarra, Herodesen karroza, trineoa, zirkua, piraten ontzia, Hobbits-en karroza eta iratxoa. Jakina, buruan Meltxor, Gaspar eta Baltasar joanen dira, zaldietan, eta haiei laguntzen pajeak eta antortxadunak. Ibai aldetik helduko dira erregeak meza ondoren, eta Abarrategi kalean gora eginen dute, segidan herri guztiari buelta emateko. Tronpeta joleek erregeen etorrera iragarriko dute, eta erregeak gozokiz kargatuta etorriko dira, txikien gozamenerako. Kabalkadak herriari buelta eman ondoren, elizan zain egonen dira Jose, Maria eta Jesus haurtxoa, erregeen etorreraren zain. Adorazioaren eta koroaren kantuen ondoren erregeek opariak banatuko dizkiete Lakuntzako haurrei.

Informazio guztia jasotzeko: http://erregeaklakuntza.blogspot.com.es helbidera jo.

Arbizu

Hiru erregeak arratsaldeko 18:00eak aldera aterako dira Arbizuko udaletxetik. Gurdi dotorearen gainera igota, arbizuar guztiak agurtuko dituzte. Opariz beteriko gurdiarekin batera kalejira eginen dute Gabonetako doinu alaiekin. Herriari buelta emandakoan, 19:30ak aldera, elizara iritsiko dira. Bertan, hiru erregeek Jesus haurtxoa gurtuko dute. Ondoren, goxokiak banatuko dizkiete herriko haurrei eta bertaratzen direnei.

Ergoiena

Lizarragako haurrek errege bezperan, ilbeltzaren 5ean, goiz-goizetik iragarriko dute erregeak datozela, fale hotsekin. 18:00ak aldera iritsiko dira erregeak Lizarragara. Globoz apaindutako gurdi dotorean herriko kaleak zeharkatuko dituzte Meltxor, Gaspar eta Baltasarrek. Haiekin batera joanen dira Jesus haurtxoa, Maria eta Jose. Lizarragari buelta eman ondoren, gurdiak Dorraorako bidea hartuko du, haurrez beteriko kamioia eta zenbait kotxe atzetik dituela. 19:00ak aldera iritsiko dira Dorraora. Herritarrekin batera, kantuan eta dantzan plazara iritsiko dira. Herriko elkartean indarrak hartzeko aukera izanen dute. Jarraian Unanura joko dute. Bertako haurrak ere erregeak ikusteko irrikitan izanen dira. Unanuarrek herriko plazan agurtuko dituzte Meltxor, Gaspar eta Baltasar, pasta eta moskatel artean. Handik, atzera ere, Lizarragako bidea hartuko dute. Bertan, elkarteko sutondoaren epelean, prest izanen dute afari goxoa nahi duten guztiendako: zopa beroa, oilaskoa eta roskoa. Adin guztietako 100 bat erguendar bilduko dira bertan.

Hurrengo eguneko Lizarragako meza nagusian erregeek ere parte hartuko dute, eta elizkizunak despeditzerakoan apaizarekin, txistuaren doinuak lagun, gaixo daudenen eta edadetuenen etxera joko dute, haiek Jesus haurtxoa gurtu dezaten.

Etxarri Aranatz

Errege bezperan Etxarriko haurrak faleekin elizatik aterako dira kalera, erregeak datozela iragartzera, arratsaldeko 19:00etan. Ordu berean iritsiko dira Meltxor, Gaspar eta Baltasar. Herritarrak zain izanen dituzte elizako atean, bi gurdirekin. Lehenengoa hiru erregeendako eta haien pajeendako, eta bigarrena, Misterioarendako. Jesus haurtxoak, Mariak eta Josek antxumetxoak izanen dituzte alboan, haurren gozamenerako. Horrela, errege segizioak Etxarriko kaleetan barna buelta emango du, ibilbidea frontoian bukatuz. Frontoian Meltxorrek, Gasparrek eta Baltasarrek gutun bana irakurriko dute eta haurrek opariak eskatzeko aukera izanen dute. Jarraian, Etxarriko haurrak errenkadan jarriko dira erregeei muxu emateko. Trukean goxoki poltsa jasoko dute.

Hurrengo egunean, ilbeltzaren 6an, Meltxor, Gaspar eta Baltasar meza nagusian egonen dira. Meza amaitutakoan zozketa eginen da. Izan ere, aurreko hiru egunetan gabonetako ospakizun berezietan parte hartu duten haurren artean opariak banatuko dira.

Bakaiku

Larunbatean, 17:00etan, ekialdeko magoen morroiak udaletxean izanen dira Bakaikuko haurrek haiendako idatzitako gutunak jasotzeko. Bildutako guztiei morroiek iragarriko diete erregeak domekan, 18:30 aldera iritsiko direla beheko baso aldetik. Harrera egin ondoren, akordeoilarien doinuak lagun, Meltxor, Gaspar eta Baltasar herrian barnako bisitan gidatuko dituzte. Hura elizan despedituko da. Hiru erregeek Bakaikuko txikiekin egoteko aukera izanen dute, eta ekarri dizkieten opariak banatuko dizkiete.

Iturmendi

Herriko haurrak 15:00ak aldera bilduko dira. Faleak aldean dituztela batera eta bestera ibiliko dira, Orienteko magoei hoska. Egiteko horren ondoren, auzoan film bat ikusteko aukera izanen dute. Txokolate edanak segituko dio horri. Hiru erregeen segizioa 19:00ak alderako espero dute Iturmendin. Harrera egin ondoren, kalejira eginen dute herrian barna. Ibilbidea frontoian despedituko da eta han Meltxorrek, Gasparrek eta Baltasarrek eta haien laguntzaileek opariak eta goxokiak banatuko dizkiete haurrei. Helduendako jan-edana izanen da.

Altsasu

Ekialdeko erregeen etorreraren iragarle izaten dira haien morroiak. Pajeak ilbeltzaren 3an, ostiralarekin, iritsiko dira Altsasura, 6 laguntzailerekin batera. Arratsaldeko 19:00etan herriko txikien gutunak jasoko dituzte Burunda pilotalekuan. 600 bat haur espero dituzte. Guztiek oparitxoren bat jasoko dute.

Pajeek iragarri bezala, hiru errege magoak ilbeltzaren 5ean, igandearekin, iritsiko dira Altsasura. Fale-erregeak erakutsiko die bidea. Hain zuzen ere arratsaldeko 18:00etan aukeratuko dute faleen erregea Foruen plazan. Bildutako haur guztiei esne-opila banatuko diete, eta barruan falea topatzen duen haurra izango da fale-erregea. Fale-erregea buru dela, herriari buelta emango diete haurtxo guztiek, faleak joz erregeei abisua eman eta bidea erakusteko. Horretaz gain, errege-heraldoaren karrozan egingo du ibilbidea faleen-erregeak.

Errege-heraldoa Foruen Plazara joango da, errege magoak datozela abisatzeko. Faleen erregearekin batera Lanbide Heziketako ikastetxera hurbilduko da erret-eraldoa, bertatik sartuko baitira Altsasura Meltxor, Gaspar eta Baltasar, 19:00etan. Bakoitza bere karrozan joango da, eta horiez gain beste karroza batzuk izanen dira: izarraren karroza, errege-heraldoaren karroza –bertara igoko da faleen-erregea–, jostailuen karroza eta mozorrotutako haurren karroza. Altsasuko ikastetxeetako gurasoen elkarteek izaten dute karrozak prestatzeko ardura, errege kabalkadaren batzordeaz gain.

Hiru erregeen segizioak Altsasu zeharkatuko du kale hauetatik barna: Zelai, Isidoro Melero, Nafarroa, Altzania, Bakea, Zumalakarregi (erregeen eta Herodesen bilkura erakusten duen antzezlana), Bakea, Gipuzkoa, Erkuden, Frontoia, Iortia, Gartzia Ximenez, Foru plaza (Jesus haurtxoaren gurtzea), Gurutze Saindua, Zubeztia (aingeruaren agerkundea) eta San Joan. Pasarte antzeztuetan erregeek, Altsasuko antzerki tailerreko kideek eta zenbait herritarrek parte hartuko dute. Ibilbide guztian barna ez dira gozokiak faltako. “Zurronero” delakoak ere neska-mutiko txikienei eskura emango dizkiete gozokiak. Kaputxinoen egoitzan agurtuko dituzte altsasuarrak.

Olazti

Erregeen pajea izanen da Olaztira iristen lehena. Olaztiko kultur etxera iritsiko da ilbeltzaren 4an, larunbatarekin, 18:30ean. Erregeen etorrera iragarriko du eta herritarrek idatzitako gutunak jasoko ditu.

Egun handia ilbeltzaren 5ean izanen da. Meltxor, Gaspar eta Baltasar jubilatuetatik abiatuko dira, 18:30ak aldera. Errege bakoitza bere karrozan joanen da, pajeak eta antortxadunak alboan dituztela. Herriari buelta eman ondoren, herriko frontoian despedituko da ibilbidea. Jakina, gozokiak ez dira faltako eta txokolate bero-beroa hartuko dute bildutakoek. Neska-mutikoek erregeekin hitz egiteko eta haiei musu emateko aukera izanen dute.

Ziordia

Hiru Erregeak 19:00etan iritsiko dira Ziordira ilbeltzaren 5ean, Olazti aldetik, zaldiz. Ordurako zain izanen dituzte ziordiarrak harrera beroa egiteko prest. Trikitixak lagunduta kalejira eginen dute herriko karriketan barna, eta bukaeran errege segizioa elizaraino iritsiko da. Bertan Jesus haurtxoa gurtuko dute. Ondoren, haurrek erregeekin egoteko aukera izanen dute: gutunak irakurri, musutxoak eman eta haien eskuetatik gozokiak jasoko dituzte. Elizatik aterata, erregeek eta ziordiarrek mojen etxerako bidea hartuko dute. Bertako gaixoak bisitatu, eta datorren urtera arte agurtuko dituzte erregeak.


'Handia' filma emango dute Modelon

Zinema areto komertzialetan estreinatuko dute asteburu honetan Jon Garañoren eta Aitor Arregiren azken lana. Altzoko Handiaren istorioa du oinarri filmak, eta Donostiako Zinemaldian Irizar Saria jaso zuen. Ostiraletik astelehena bitartean Modelo aretoan ere izango da ikusgai.

Emanaldiak:

Urriaren 20an, ostiralean, 22:00etan.

Urriaren 21ean, larunbatean, 19:30ean eta 22:00etan.

Urriaren 22an, igandean, 17:00etan, 19:30ean eta 22:00etan.

Urriaren 23an, astelehenean, 19:30ean eta 22:00etan.


Auzokonpostarako deia egin du Orio Zero Zaborrek

Urtarrilaren 30ean egingo dute lehen bilera Orioko Kultur Etxean

Urola Kostako Udal Elkartearen Auzokonposta Auzolanean ekimenari jarraituz, Orio Zero Zabor taldeak ere auzokonposta-guneak jarri nahi ditu martxan Orion. Horrela, komunitatean konpost kolektiboa sortzeko bidea hasi nahi dute, sukaldeko, lorategiko eta baratzeko hondakin organikoak landareentzako ongarri bihurtuz.

Urtarrilaren 30ean, asteazkenarekin, egingo da auzokonpostari buruzko lehen bilera Orioko Kultur Etxean, 19:00etan hasita. Autokonpostari buruzko interesa duen edonor gonbidatu du bertara Orioko Zero Zabor taldeak. Besteak beste, ongarria nola egiten den, auzokonposta-eremuak nolakoak diren… jorratuko dira aurreneko batzarrean.

AutokonpostaKonposta egitea sukaldeko eta lorategi edo baratzeko hondakin organikoak landareentzako ongarri bihurtzea da. Etxeko konposta eginez elikadura-hondarrak eta sukaldeko hondakinak birzikla daitezke, baita inausketako eta lorategiko hondakinak ere. Horiek transformatuta lurrarentzat ongarria lortzen da.

Autokonpostarekin hondakin organikoak lekuan bertan baliatzen dira. Zero Zaborren arabera, etxetik atera gabe, erraustegian erreko litzatekeen hondakin kantitatea gutxitzen da eta hondakinen garraioan energia aurrezten da.


Lujua eta Estrada, txapeldunak Zamudion

Argazkia: Pedro Landeta

Azaroaren azken asteburuan, Zamudioko Rallya antolatu zuen bigarren aldiz Zamudio Racing elkarteak. Horretarako, Bizkaiko Real Peña Motorista elkartearen laguntza eduki zuten. Oso eguraldi txarra egin zuen, eta, probaren gogortasuna dela-eta, parte-hartzaile batzuek lasterketa uzteko erabakia hartu zuten. Hala ere, ikusleak zein antolatzaileak pozik azaldu ziren ikuskizunarekin. Proba Xabier Lujua pilotuak eta Jesus Estrada kopilotuak irabazi zuten. Proba Euskadiko Rallyen Txapelketarako izan zen puntuagarria. “Eskerrak eman nahi dizkiegu proban parte hartu zuten talde guztiei, baita gu laguntzera etorri ziren lagun guztiei ere. Ezinbestekoak dira guretzat, eta espero dezagun etorkizunean ere beren laguntza edukitzea”, adierazi zuten antolatzaileek.


Dantzalekuko derbia etxarrirendako eta Etxarri ligako txapelduna

Erregional maila. 31. jardunaldia: Altsasu 1 – Etxarri Aranatz 3

Erregional mailan derbi sakandarra jokatu zen Dantzalekun. Altsasuk Etxarri liderra hartu zuen. Partida hasi eta ordu laurdenera Mikelek Etxarri aurreratu zuen, faltako jaurtiketa bikain batekin. Horrela iritsi ziren atsedenaldira. Bigarren zatia hasi eta berehala Riverok berdintzea lortu zuen, baina pozak gutxi iraun zuen altsasuarrendako, 60. minutuan Javi Ruedak Etxarriren bigarrena sartu baitzuen, askorendako jokoz kanpoko jokaldia izan zen jokaldi zalantzagarrian. 6 minutu beranduago atzera ere Ruedak Etxarriren hirugarren gola sartu zuen. Altsasu saiatu zen baina partida horrela despeditu zen, Etxarrik Altsasuri 1-3 irabazita.

Etxarri Aranatz liderrak 74 puntu ditu. Preferente mailara igotzeko beharrezkoak ziren puntuak lortuak ditu jadanik Etxarrik, eta orain esan daiteke erregionaleko 4. multzoko liga irabazi duela Etxarrik, Arrotxapeak galdu baitzuen. Beraz, zorionak Etxarriko taldeari. Altsasu 10.a da, 42 punturekin. Asteburuan Etxarrik sailkapenean seigarrena den Berriozar hartuko du eta sailkapenean azkenaurrekoa den Lekunberriko Beti Kozkorren kontra ariko da Altsasu.


Hernani-Urnietako Fiare taldeak hitzaldia eta bilera, gaur

Herriko taldea sortu dute, eta orain dei egin nahi diete taldean parte hartu nahi duten guztiei, azaldu daitezela Biterira, gaur, 19:00etan.

Hernanik eta Urnietak taldea sortu dute Fiare Banku Etikoaren barruan, eta gaur hitzaldia eta bilera dituzte, jendeari Banku Etiko bat zer den azaltzeko. Dei egin diete beste bankuekin ezer jakin nahi ez duten guztiei hitzaldira azaldu daitezela, Biterin, 19:00etan.

Europako banku etikoa

sortzeko asmoa

Hernani-Urnietako Fiare taldeak parte bat gehiago izan nahi du Fiareko proiektu orokorrean, eta 2014a ikusten dute urte oso interesgarria. «Aurtengo kurtsoa hasi nahi dugu asmo batekin: 2014an proiektua erabat indartua egotea, Italiako Banca Popolare Eticarekin elkartzera baikoaz, eta Europako banka etika bat sortzeko bidean».

«Nahi dugu, kreditua

justiziaren zerbitzura jarri»

Fiare bankuak Hernani-Urnietan jarraipen taldea izango du beraz, eta asmo oso jakinak dituzte aurrerako. «Nahi dugu, herritarren esku egongo den banku bat, kreditua justiziaren zerbitzura jarriko duena, garatzen lagunduko duena, gizartetik apartatzeko zorian dauden herritarrei lagunduko diena, ingurugiroaren orekari lagunduko diona, kooperatibismoa bultzatuko duena... hori guztia egiteko, banku horren izan beharra dauka aberasteko asmorik gabea, eta guztiontzako onuragarri den horri lagunduko diona».

«Egungo bankuek ez dute sinisgarritasunik»

Hernaniko Kronikari bidalitako prentsa oharrean gogor kritikatzen dute egungo banku modua. Horretarako, Andrea Baranesen hitzak aipatzen dituzte, Etika Arduratsuaren Fundazio Kulturaleko lehendakaria, bera. Baranesek hala dio, «Banka tradizionalak ez du jada sinesgarritasunik: miloika euroko irabaziak, legearen aurrean inpunitatea, erreskateak diru publikoz, krediturik ez ematea, espekulazio finantzieroa, zabor-hipotekak, burbuja inmobiliarioa eta kaleratzeak, etikoak ez diren proiektuei finantziazioa ematea...».


Plazak libre daude, ikastaro gehienetan

Biteriko ikastaroetan, zabalik dago matrikula epea, asteazkenera arte, eta jakinarazi dutenez, plazak libre daude oraindik, ikastaro gehienetan.


Ez da goi mailako atleta espainiarrik lehiatuko Donostiako 34. Maratoian

Federazioak egutegi ofizialetik kenduko du igandeko lasterketa, ez duelako eskatutako zerga ordaindu nahi

Iazko Maratoiko irudia (Argazkia: CARRASCOSA/FLY GROUP)

Donostiako 34. Maratoia aurkeztu zuten atzo goizean, udaletxean. Albiste nagusia bat izan zen bereziki. Izan ere, Behobia-Donostiak bezala, honek ere arazoak izan ditu Espainiako Atletismo Federazioarekin. Maratoiko antolakuntza ez dago prest partaide bakoitzarengatik bost euroko zerga ordaintzeko. Beraz, oraindik ofiziala ez den arren, federazioaren lasterketen egutegitik kanpo geratuko da Maratoia, eta ondorioz, puntako Espainiako atletek eta bekadunek ezingo dute bertan korrika egin. «Federazioak hilabete gutxitan hiru aldiz aldatu du araudia. Azken aldaketaren arabera, azaroaren 1etik aurrera izena emandako korrikalari bakoitzarengatik 5 euroko zerga ordaintzeko eskatzen ziguten», azaldu zuen Gipuzkoako Federazioko Carlos Begoetxeak.

Bengoetxearekin batera, Juan Karlos Izagirre alkatea, Asier Sarriegi Aldundiko kirol arduraduna, DKVko Miguel Angel Olondriz, Kelmeko Juan Montiel eta Fly Group-eko Mikel Huarte izan ziren aurkezpenean. Antolatzaileek jakinarazi zutenez, ordea, Etiopiako hainbat atleta gonbidatuk parte hartzea lortuko dute. Kontuak horrela, sekula baino herrikoiagoa izango da lehia eta horren aldeko apustua egiten jarraituko dutela diote antolatzaileek. Parte hartuko duten korrikalari atzerritarren artean, Behobia-Donostiako lehenengo bi sailkatuak arituko dira, besteak beste.

Gipuzkoako Txapelketa

Bestetik, lasterketaren aldaketa nagusia, ibilbide berria izango da. Orain arte Zurriola pasealekutik igarotako bidea, Askatasunaren hiribidetik joango baita. Lasterketa, igande honetan jokatuko dute, 09:00etan Madril hiribidetik hasi eta Anoetan bukatuta. Ibilbidea autoentzako itxia egongo da. Ia 3.000 lagunetara iritsi da izen ematea dagoeneko, eta zifra hori lortzea espero dute. Donostiakoa, maratoien artean azkarrenetakoa da. Izan ere, zirkuitua guztiz laua baita eta auto zirkulazioari guztiz itxia dago. Hori dela eta, oso marka onak ditu lasterketak; gizonezkoetan, 2 ordu 09’39” eta, emakumezkoetan, 2 ordu 26’51”. Gainera, batezbeste, lasterketako partaideen %17’8k hiru ordu baino gutxiago behar izaten dituzte ibilbidea osatzeko, eta %60,4k hiru ordu eta erdi baino gutxiago.

Donostiako Maratoia aldi berean Gipuzkoako Txapelketa izango da, beraz, bertako atleta onenen partaidetza izango du: Blanco eta Jon Arzubialde, eta emakumezkoetan Claudia Behobide, Sein eta Esnaola. Erbi lana egingo duten sei korrikalari ere izango ditu, iaz baino bat gehiago. Horietako bat, Asier Cuevas izango delarik.

Aurreko urteetan bezala, 10 kilometroko lasterketa ere jokatuko dute egun berean. Lasterketa nagusia baino 10 minutu beranduago izango du irteera, gutxi gora-behera. Lasterketa horretan 1.000 partaide inguru arituko dira, eta ez dute ibilbidean Maratoiko partaideekin bat egingo.

Lasterketak 14 anoa postu izango ditu. Horretaz gain, ikusleak ere animatzeko, hiru animazio gune jarriko dituzte. Easo plazan txaranga bat egongo da, Binuesa plazan Dja eta Katalunia plazan txalapartariak.

Donostiako 34. Maratoia

Irteera eta helmuga. Madril hiribidean hasi eta Anoetako estadioan bukatuko da ibilbidea.

Eguna eta ordutegia. Igandean, 09:00ak inguruan irtengo dira lehen partaideak eta 11:10 eta 14:00 artean helmugaratuko dira.

pIbilbidea. Ibilbideari hiru itzuli emango dizkiote korrikalariek eta orain arte Zurriola pasealekutik egin izan duten bidea, Askatasunaren hiribidetik egingo dute.

Partaideak. 3.000 korrikalari inguru espero dituzte. Goi Mailako lasterkariek ezingo dute parte hartu, baina Etiopiako korrikalari batzuk etorriko dira.

Zirkulazioa. Ibilbide guztia itxia egongo da autoentzat, 08:45etik 14:00etara.

10 Km-ko lasterketa. 1.000 partaide inguruk egingo dute 10 kilometroko lasterketa.


Araman Korrikaren aldeko ekitaldiak aurretik, egunean bertan eta ondoren

Goierri behealdeko beste 11 herritatik bezalaxe, Aramatik ere asteazken goizean –09:45ean– pasatuko da euskararen aldeko Korrika 17, Maitatu, ikasi, ari… euskalakari lelopean. Lasterketa herrikoia girotzeko aurreko asteburuan talo jana egin zuten; etzi Korrikarekin bat egingo dute, baina ondorenerako beste hainbat ekitaldi antolatu dituzte.

Araman Korrika Kulturalaren barruan talo jana egin zuten ostiral arratsean. Arg. : Aramako Udala

Ostiral arratsaldean herriko plazan elkartu ziren aramarrak. Taloak bertan egin, erre eta jan zituzten. Aste honetarako, berriz, ostiralean Korrika Txikia egingo dute haurrek, Aramatik Itsasondora. Larunbat goizean lipduba grabatuko dute, eta eguerdian Arrikutz elkartean lagunarteko bazkaria egingo dute, bildutako dirua Korrikarentzat bideratzeko. Bazkaltzera joan nahi dutenek Aramako tabernan jarritako orrian apuntatu behar dute, edo udaletxera hots egin bestela, osteguna baino lehen.

Aramar bat talo-oholean orea zapaltzen, ostiralean. Arg. : Aramako Udala.


Goiko agindua

Jainkoak agindu bezala» ez da oso esamolde usua guretzat. «Behar bezala» esan izan dugu, Jainkoarengana jo gabe. Frantsesez ere halatsu: comme il faut. Gaztelaniaz, ordea, sarria da como Dios Manda espresioa (nire memoriak, ez dakit zergatik, ejertzitoarekin eta militarrekin lotzen duena). Galtzeko bidean zegoelakoan, eskuinak berriro jarri du abian. Raxoik oso makulu maitea du: Jainkoak agindu bezala gobernatuko zuela agindu zuen, Jainkoak agindu bezala egiten ari omen da hau eta hura. Lehengo batez Esperanza Aguirrek ere espresio bera erabili zuen bere artikulu baten tituluan: «Jainkoak agindu bezalako batxilergo baten alde».

Makulu hutsa da, fosila, hasiera bateko zentzua herdoildu zaion espresio bat, ala hasiera hartan zeukan zentzua itzuli nahi zaio? Ikusten ari garenak ikusita (azkena, Gallardón-ena), zalantza gutxi: Jainkoak agindu bezala gobernatzen ari dira estatu laiko batean.


Osasunak Toulousen aurkako lagunartekoa galdu du

Frantziako taldea 2-1 nagusitu da Yannickek eta Rivierek eskuratutako golei esker. Gorritxoen gola Roberto Torresek, 79 minutuan, lortu du.

Osasunak ezin izan du Toulousen aurkako lagunartekoa (L’Argente de Mont Marsan estadioan) irabazi, Frantziako taldea bigarren zatian nagusi izan baita. Toulousek markagailuan aurrea hartu du Yannickek egindako golarekin (50. minutua), eta Riviere aurrelariak 2-0ekoa lortu du, 66. minutuan. Iruñeko taldearen gola Roberto Torresek eskuratu du, 79. minutuan.

Talde gorritxoak ligako hurrengo aurkariaren kontrako partida prestatzen jarraitu beharko du, Athleticen aurka San Mamesen porrot mingarria jaso ostean.

Fitxa teknikoa:

Toulouse FC: Blondel, Yago, Ninkof, Aurief, Zebina, Didot, SIrieix, Regattin, Yannick, Akpra Akpro eta Riviere. Firminek eta Aguemonek ere jokatu dute.

CA Osasuna: Riesgo, Ruben, Flaño, Echaide, Nano, Sola, Puñal, Cejudo, Lamah, Torres eta Loe. Sisik, Timorrek, Onwuk eta Oierrek ere jokatu dute.

Golak: 1-0, 50. minutua: Yannick. 2-0, 66. minutua: Riviere. 2-1 79. minutua: Roberto Torres.


Igartza Bateleren babesle berriro ere

Igartza Food Service Bateleren babesle berriro ere

Atzo sinatu zuten azken hitzordua; Igartza Food Service enpresak beste urtebetez babestuko du San Juan Arraun Kirol Kluba, bereziki Batelerak.

Emakumeen kirola sustatzeko apustu gisa deskribatu zuen atzo enpresaren ordezkariak. Udako estropadei begira ilusioa azaldu zuen eta kontratua sinatu zuten. Kluba ere eskertuta azaldu da. Bateleren ordezkari gisa arraunean dabiltzan neska gazteak agertu ziren, “etorkizunaren isla” direlakoan.


“Ez da telebistarik gazteek gazteentzat sortua”

Hutsune bat betetzeko sortu dute Blai telebista, gazte mugimendutik. Igandean izanen du lehen saioa. Ahalik eta parte hartzaileena izatea nahi du Txoperenak.

Topatuko kide gisa, buru-belarri ari da Maddi Ane Txoperena Hiribarren (1994, Hendaia) Blai gazte telebista sortzeko lanean. Urtarrilaren 14an estreinatuko da.

Busti-ren ondotik, Blai.

Ikusi genuen Busti telebista emankizuna bertan behera uztea erabaki zutela urte eta erdiko ibilbidearen ondotik, eta iruditu zitzaigun horrek hutsune bat uzten zuela Euskal Herrian gazte telebistei zegokienez. Nola Gazte Eraiki topaketetatik atera zen gazte telebista bat sortzeko proiektua, ikusten genuen inportantea zela aitzinetik egondako Busti gazte telebistari erreferentzia eta aitortza egitea. Horregatik erabaki genuen, Busti-tik Blaira pasatzea hitz joko horrekin, nahiz eta beste proiektu bat izan.

Zergatik gazte telebista bat?

Telebistak, oro har, gazteei buruzko irudi estereotipatuak erabiltzen ditu anitzetan, edo helduagoak mintzatzen dira gazteei buruz. Baina ez da telebistarik gazteek gazteentzat sortua, guretzat pentsatua. Busti-k eskaintzen zuen aukera hori, eta, gainera, modu parte hartzailean, umorez… nahiko eduki interesgarriak sortzen zituen. Bertan behera gelditu zenean, hutsunea betetzea erabaki genuen, eta oraingo honetan nazionala izan dadin saiatu.

Nola landu duzue proiektua?

2016ko abenduan izan ziren Gazte Eraiki topaketak, Barañainen, gazte mugimenduak antolatuak. Hiru egunez, ehunka gazte elkartu ziren, zenbait proiektu alternatibo sortzeko helburuarekin. Komunikazio lantaldean gazte andana elkartu ginen, eta bi proiektu erabaki ziren: Topatu indartu eta parte hartzaileagoa bihurtzeko sare bat sortzea eta gazte telebista bat sortzea. Topaketetan proiektuaren oinarriak ezarri ziren, eta, hortik aitzina, motibatuenak bilduz joan gara. Telebistak izanen duen saio bakoitzerako lantalde bat sortu genuen, eta horrela antolatu gara ordutik, bakoitzak bere saio propioa garatuz.

Nola landuko duzue nazio ikuspegia?

Alde batetik, saiatu gara Euskal herriko leku ezberdinetako jendeak parte hartu dezan, eta hori errazteko lantaldeak antolatu ditugu lekuen arabera. Adibidez, mahai inguruaren lantaldea Hernanin biltzen da bereziki. Umorezko albistegiaren lantaldean bizkaitarrak eta Leioako unibertsitatean ikasten duten batzuk daude; beraz, horiek Bilbo inguruan biltzen dira. Eta, gero, musikariei buruzko saio bat eginen dugu; hor, leku ezberdinetako jendeak daude, eta tartean Kanaldudeko kideekin ere eginen dugu elkarlan saioak grabatzeko.

Sarean eta Topatun ikusteaz gain, proiekzio publikoak antolatzen ari zarete.

Helburua ez zen gazteek gazteentzako telebista bat sortzea bakarrik; ikusten genuen askotan telebista dela gauza bat bakoitzak bere etxean ikusten duena modu indibidualean, eta, orduan, helburua zen gonbidapena egitea gazteei, nork bere etxean ikusi ordez, modu kolektiboan ikusteko, gaztetxeetan, ostatuetan… deialdi publikoak egitea. Gainera, lehen saioa mahai inguru bat izanen denez, eta gure ustez polemika sortuko duenez —jadanik iragarri da drogari buruzkoa izanen dela—, pentsatzen genuen polita zela kolektiboki. Badakigu herri batzuetan emanaldiak antolatu dituztela, eta edonon antolatzen badute, ongi etorria.

Zer bilakaera espero duzue?

Hasieran, gazte telebistak lau saio izatea proposatu zen: mahai ingurua, umorezko albistegia, musika saioa eta fikziozko zerbait —telesail bat egitea aipatu zen bere garaian—. Lantaldeak beren kabuz bilduz joan direnez, egia da bilakaera ezberdina izan dutela, eta mahai ingurua eta umorezko albistegiarena ziren aitzinatuenak; beraz, erabaki da bi horiekin hastea. Musikari buruzko lantaldea ere prest da; oraindik ez dira hasi grabaketekin, baina espero dugu martxorako-edo hastea emititzen. Fikzioarena da gehien kolokan duguna, jendea eta ideiak behar direlako. Hori oraindik forman eman gabe dugu. Lau saio horiekin hasiko gara, eta norbaitek proposamenik badu besterik sortzeko edo dauden saioetan parte hartzeko, gonbidatuak dira denak.


Frontoiaren ordu eskaerak, zabalik

Zabalik dago epea, Ereñotzuko frontoia erabiltzeko orduak eskatzeko, irailaren 1etik 2017ko ekainaren 30erako denboraldirako. Ereñotzuko Auzo Udalean egin behar da, edo ereinotzu@ereinotzu.eus helbidera idatzita. Uztailaren 21era arte dago aukera.


TransBidasoa taldeko Ibon Urtiaga hirugarren San Mateoko Sari Nagusian

Ibon Urtiaga Transbidasoa-Sinertecnic-Euromaster taldeko txirrindulari betelutarrak podiumeko 3. postura igotzea lortu zuen San Mateon (Aragoi) jokatutako laisterketan.

Ibon Urtiaga Transbidasoa-Sinertecnic-Euromaster taldeko txirrindulari betelutarrak podiumeko 3. postura igotzea lortu zuen San Mateon (Aragoi) jokatutako laisterketan.

Ibon Urtiaga Transbidasoa-Sinertecnic-Euromaster taldeko txirrindulari betelutarrak podiumeko 3. postura igotzea lortu zuen San Mateon (Aragoi) jokatutako laisterketan.

Urtiaga lehen kilometroetan adi ego arren ez zuen lortu eguneko ihesaldian sartzea, hamargarren kilometro inguruan bortz lagun tropel nagusia gibeleratzea lortu zuten. Ondoren saiakera ezberdinetan txertatzea lortu zuen, baina hauek ez zuten aintzinera egiteko betarik izan.

Tropel nagusian Utebo talde aragoitarra tiraka jarri zen eta San Mateora iristen bortzkoteko hiru kide harrapatzea lortu zuten; momentu horretantxe Ibonek eraso golpe zitala jo zuen, pelotoia jokoz kanpo harrrapatuaz. Metro batzutako abantaila lortu zuen eta tropela gibeleratzea lortu bazuen ere ezin izan zituen Dani Arnal, garailea, eta Jorge de Vicente, bigarren sailkatua, harrapatu.

Podiumera igotzea arras zaila da eta ondorioz taldearentzako denboraldiko emaitza garrantzitsuenetarikoa da. Badirudi Transbidasoa-Sinertecnic-Euromaster taldeko txirrindulariak pixkanaka pedal golpe egokia lortzen doazela eta aurreko denboraldiko garaipen kopurua handitu ahal izanen dutela.

Ion Zeberio Burgoseko Los Balbases herrian aritu zen, ez zuen egunik onena izan, dena dela ere tropel nagusian helmugaratuta senior mailako 3. postua lortu zuen.


Go!azen filmeko aktoreak bisitan izan dira gaur

Gaur arratsaldeko 5etan heldu dira Aitor Saumell eta Inma Fernandez aktore gazteak Lasarte-Oriara Kuadrillategik gonbidatuta. Jalgin kafe bat hartu eta Landaberri DBH ikastetxera abiatu dira. Zain zuten han bertako ikasle koadrila Irakutrezin aldizkarian argitaratuko duten elkarrizketarako galdera sorta egiteko prest. “A ze puntualitatea” izan zen aktoreek lehenengo entzun dutena.

Ondoren hainbat galdera egin dizkiete 12-15 urte bitarteko ikasleek. Argi eta garbi ikusi da gaztetxoek filma ikusita dutela, filmari eta aktoreei buruz ondo informatuta daudela, baina, jakinmin handia zuten eta denetariko galderak luzatu dizkiete bi bisitariei: Go!azen pelikularen casting eta grabaketari buruzkoak, filmean abestutako kantuei buruzkoak, euren bizitza pertsonalari buruzkoak edota, besteak beste, etorkizunerako dituzten asmoei buruzkoak. Bi aktoreek aurreratu dutenez telebistan serie bat grabatzeko proposamena jaso dute eta beraz, “Asier”, “Desi” eta filmeko beste protagonistek jarraipena izango dute telebistan.

Ondoren gazte klubeko haurrak heldu dira Landaberrira. Hauek ere gogo biziz zeuden Go!azen-eko aktoreak ikusteko. Aitor eta Inmak filmeko antzeko itxura zuten, euren txapelak dotore jantzita etorri dira.


Yemengo Gobernuak eta errebeldeek adostutako su-etena, indarrean

Hasiera batean, su-etenak zazpi eguneko iraupena izango du. Bien bitartean, bi aldeek bake-elkarrizketak abiatu dituzte Suitzan.

Yemengo agintariek eta errebelde hutiek adostutako su-etena 12:00etan sartu da indarrean (10:00ak, Euskal Herrian), eta, aldi berean, bi aldeek bake-elkarrizketak abiatu dituzte Suitzan.

Errebelde xiiten iturriek EFE albiste agentziari esan diotenez, su-etena errespetatzeko konpromisoa hartu dute. Dena den, 24 ordu beharko dira su-eten hori egonkortzeko, horien esanetan.

Arabiar koalizioak atzo iragarri zuen su-etena beteko duela 12:00etatik aurrera.

Horrenbestez, ordu batzuez atzeratu da su-etenaren hasiera; izan ere, Nazio Batuen Erakundeak emandako informazioaren arabera, astearte gauerdian hastekoa zen.

Arabiar koalizioak azpimarratu duenez, su-etenak zazpi egun iraungo du, abenduaren 15etik 21era. "Su-etena automatikoki luzatuko da beste aldeak (errebeldeenak) betetzen badu", gaineratu du. Bien bitartean, bi aldeek bake-elkarrizketak abiatu dituzte Suitzan.


Hasi dute igotzeko atzerako kontua


Furgoneta batek emakume bat jo du Ibaiondoko pasealekuan

Gertaera gaur goizean, 11:55ean, gertatu da. Furgoneta bat Ibaiondoko pasealekuan maniobra egiten zebilen eta emakumeak aparkatuta zeuden autoen artetik irten du pasealekura. Furgonetako gidariak emakumea ez duela ikusi esan du eta atzeranzko maniobra egiterakoan jo egin du.

Emakumea Gurutze Gorriak artatu behar izan du eta momentuz Ondarroako anbulategira eraman dute.

Hitza Ondarroako Udaltzaingoak informazio gehiago emateko zain dago.


350 argazkitik gora Artixak antolatutako erakusketa berezian

Franco Oñatin egon zeneko zalantza egon da, baina diktadorea 1944an egon zen eta horren lekukotza ematen dituen argazkiak batu dituzte, besteak beste, Artixa taldekoek erakusketa baten.


Independentzia nahi dutenak baino bi aldiz gehiago dira aurka daudenak

Arabako, Bizkaiko eta Gipuzkoako herritarren %19 leudeke ados, eta %38 kontra; %30, ordea, egoeraren arabera leudeke alde edo aurka.

Otsailean eginiko soziometroaren emaitzak argitaratu ditu Eusko Jaurlaritzako Prospekzio Soziologikoen Kabineteak. Alderdien balorazioari dagokionez, bat ere ez da hamarretik bost puntu lortzera iristen. EAJ dago gertuen: 4,9. Bigarren balorazio onena duena Ahal Dugu da (3,8), eta hirugarrena EH Bildu (3,5). Herritarrek 3,3na puntu eman dizkiote PSEri eta Ezker Anitzari.

Politikarien artean, berriz, Iñigo Urkullu Eusko Jaurlaritzako lehendakaria da balorazio onena duena (5,3) eta ezagunena (%90ek ezagutzen dute).

Oro har, jendea pozik dago bizi den udalaren (%72), aldundiaren (%63) eta Jaurlaritzaren (%65) lanarekin, baina ez, ordea, Espainiako Gobernuarekin (%18) ezta Europako Batasuneko erakundeekin ere (%24). Hain zuzen, Europako Batasunean demokraziak ongi funtzionatzen duen galdetuta, hirugarren balorazio okerrena egiten dute Araba, Bizkai eta Gipuzkoako herritarrek. Soilik Grezia eta Ziprekoek dute EBko demokraziaren uste okerragoa.


Portuko plaza eta inguruko etxeak

egin zirela 50 urte dira aurten

50 urte bete dira aurten Portuko plaza eta inguruko etxeak egin zirela eta auzotarrek ospatu egin nahi izan dute. Hori ospatzeko jaia egingo dute auzoan gaur eta bihar. Gaur umeentzako jaia izango da batik bat; bihar berriz guztientzat, egitarau zabala izango da, herri bazkaria barne.

Meza eta pelota partiduak

Bihar izango da egun haundia Portu auzoan. Goizeko 11:00etan meza egingo dute auzoko hildakoen alde. Ondoren, 12:00etan pilota partidua jokatuko dute frontoian. 13:00etan herriko Musika Banda izango da protagonista eta Ibarrolaburu plazan barrena zabalduko dituzte beren doinuak, Zipri Otxandorenaren zuzendaritzapean.

Herri bazkari jendetsua

Herri bazkaria egingo dute ondoren; jende asko espero dute, eta udal korporazioko kide batzuk ere gonbidatu dituzte. Ondoren, dantzaldia izango da, Etxabe Anaiak taldearekin. Gaueko 22:00etan bukatuko da festa.

1958an inaugurazioa

Duela 50 urte inauguratu zituzten Javier Ibarrolaburu plaza eta inguruko etxeak. Abuztuaren 22an izan zen, eguerdiko 12:00etan; San Joan Bautista izena jarri zioten etxe multzoari. «Inauguraziora Gobernadore Zibila, Mogimenduko ordezkariak, Elizbarrutiko prelatua, orduko alkatea eta beste autoritate batzuk etorri ziren» jairako propio auzoan zabaldutako eskuorrian dioenez. 71 etxe eta 7 denda egin ziren. Aurrekontua berriz, 6.320.000 pezetakoa izan zen. Etxeak ECISA etxegile katalan famatuak Gipuzkoan egin zuen lehenengo lana izan ziren.

Javier Ibarrolaburu plaza

Javier Ibarrolaburu, jaiotzez tolosarra, txikitan etorri zen Hernanira bizitzera. 1954an hil zenean, 50.000 pezeta eman zizkion udalarari «langile jendeari laguntzeko». Udalak esker ona adierazteko bere izena jarri zion Portuko plazari.

Bizilagunen kexak

Eskuorrian garaiko kontuak ekarri dituzte gogora, eta besteak beste, etxeak inauguratu berritan bizilagun batzuk egindako zehaztapenak aipatzen dituzte: «etxeei eman zitzaizkien azken ukituak ez ziren oso onak izan auzotar batzuen iritziz, batzuei, esate baterako, azulejoak erori zitzaizkien».

Ur beroa baino gehiago

Orduko kroniketan kontu onak ere aipatzen ziren: «fatxada eta urbanizazioa erabat erakargarriak dira eta etxeek, beste hainbat xehetasunez gain, ur beroa eta hotza dituzte». Portuko bizilagunek azpimarratu nahi izan dute, 50 urte pasa diren honetan «etxeek ur beroa eta hotza baino askoz ere balio haundiagoa duten zerbait badutela: etxeetan bertan bizi diren 250 bizilagunek dute benetazko balioa».


Urrutia I...

gaindituko al dute gaur?

Ez diote bikote makala jarri aurrean: Zeberio eta Etxeberria. Urrutia Ia hausten, ordea, ez dago erraza aurtengo udaran. San Fermin torneoa, eta jokatutako partidu ia guztiak irabazi ditu saldiastarrak, eta gaurko jaialdian, berriz ere estelarrean jarri dute. 16:00etan hasiko da jaialdia Galarretan; estelarra, bigarrena.


Udalak gizarte klausulen zirriborroa defendatu du

SPI eta EH Bilduk gizarte klausuletan udal gobernu taldeak egindako kudeaketa salatu ondoren, udalak defendatu egin du aurkeztutako zirriborroa, eta haatik, gaitzetsi egin du bi udal taldeek kritikak egiteko komunikabideak erabili izana.

SPIk, berriz, berretsi egin du udal gobernuak Gaztela-Mantxako gizarte klausulen testua kopiatu izana, eta lotura bat zabaldu du Gaztela-Mantxako testura eramaten duena. “Bakoitzak atera ditzala bere ondorioak”, gaineratu du.

Udalak kudeaketari erreferentzia egin dio, eta bozeramaileen batzordeak zirriborroa abenduaren 16an onartu zuela esan du, eta hilaren 25era arte euren ekarpenak egiteko aukera izan dutela gogorarazi du. Gainera, joan den astean egindako bozeramaileen batzordean bi taldeetako inork ez zuela ez kritikarik egin ez dokumentua aztertzeko denbora luzapenik eskatu adierazi du.

Dokumentuari dagokionez, bere konplexutasuna nabarmendu du, eta horrekin justifikatu du testua egiten iraun duen denbora. Udalaren zirriborroan Gaztela Mantxako araudia agertzen dela onartu du, baina beste administrazio batzuk ere aipatu ditu Gasteizko Udala, horien artean. Bestalde, ELAren proposamena nahiz orain arte egindako ekarpenak kontuan hartu dituela esan du. Horrez gain, “bertako testuingurura erabat egokituta” dagoela adierazi du. Azkenik, zirriborroa idazteko ardura profesionalen esku utzi duela jakinarazi du.

Edukiari dagokionez, hala nola, irisgarritasun unibertsala, lengoaia ez sexista, iraunkortasuna, gardentasuna, lan hitzarmen kolektiboak betetzea, arrisku prebentzioa, etengabeko formakuntza, subrogazioa, adingabekoen babes juridikoa, berdintasuna eta kontziliazioa bezalako kontzeptuak kontuan hartzen dituela azaldu du.

“Akordiorako borondate falta”

SPIren arabera, udalaren jarrerak agerian uzten du akordiorako duen borondate falta. Horrez gain, ekarpenak egiteko epe muga ez zutela ezagutzen adierazi du, eta hori “ohi bezala” prentsaren bidez jakin zutela. Edonola ere, ekarpenak egingo dituztela berretsi du. Azkenik, udalak aipatzen dituen testuei ez zaiela erreferentziarik egiten adierazi du SPIk, eta, oro har, udalak gizarte klausulekiko duen konpromiso eza salatu du.

David Soto SPIko bozeramailea eta Jokin Melida EH Bildukoa


Gospel zikloa egingo dute Hondarribian, lau emanaldirekin

Gospelaren doinu goxoak maite dituztenak zorioneko dira. Bihartik hilaren 15era arte (asteartea), musika estilo horretako lau kontzertu egingo dituzte Hondarribian. Herriko eliza banatan egingo dituzte emanaldiak. Horietarako sarrerak doan dira, baina gonbidapena eskuratu behar da, Arma Plazan edo Kutxabanken Interneteko sarreren zerbitzuaren bidez.

Biharko lehen emanaldia 19:00etan da, Portuko elizan. Agusti Burriel Bartzelonako abeslariak gospel garaikidea eta Gabonetako klasikoak uztartuko ditu. Astelehenean berriz ere ariko da Burriel herrian, kasu horretan, Amuteko elizan (19:30).

Igandean, berriz, talde gospela Jasokundeko eta Sagarrondoko Andre Mariaren elizan (19:00). Donostiako Goiko Gela taldeak euskaraz eta ingelesez interpretatuko ditu southern gospel estiloko obrak. Pianista batek eta lau abeslarik osatzen dute Goiko Gela.

Asteartearekin bukatuko da Hondarribiko gospel zikloa. Mendeluko elizak (20:00) Evening Prayer bikotearen ahotsak jasoko ditu: Lidia Insausti eta Iñaki Miguelek osatzen dute taldea, biak donostiarrak.


Isuna ordaintzeko zozketa egin dute

2007an saihesbidearen kontra egin zen bizikleta martxan parte hartzeagatik 900 euroko isuna jarri zieten Lekeitioko hamalau gazteri. 12.600 euroko isun hori ordaintzeko zozketa antolatu zuen Lekeitioko Gazte Asanbladak, eta domekan zotz egin dute. 1.329 zenbakiarentzat izango da lehenengo saria –ordezkoa 1.333– eta 2.027 zenbakia duenarentzat bigarrena –ordezkoa 1.909–.

Saridunek datorren eguaztenera arte edukiko dute saritutako txartelak aurkezteko epea. Horretarako, 685-712 845 edo 607-449 051 telefonoetara deitu behar dute. Lehenengo saria bizikleta bat da eta bigarrena Talasoterapia Zirkuitua Zumaian.


Mexikok urrezko domina lortu du, Brasil 1-2 gaindituta

Mexikarrek ezustekoa eman dute finalean, neurketako 30. segundoan 0-1ekoa jarri baitute markagailuan. Brasildarrek, urrea irabazteko faboritoek, ezin izan dute azken unera arte erantzun.

Mexikoko futbol selekzioak urrezko domina eskuratu du, Wembley estadioan Brasil faborito nagusia 1-2 gaindituta. Horiek, oraindik Olinpiar Jokoetan urrera lortu gabe jarraituko dute.

Oribe Peraltak lehenengo zatiko 28. segundoan 0-1ekoa jarri du markagailuan, ezusteko handia emanda. Mexikok presio bikaina egin du, eta Brasilek ezin izan du berdinketaren gola eskuratu.

Bigarren zatian Peraltak bigarren gola lortu du (75.minutua), eta Mexikok finala ia erabakita utzi du. Hala ere Hulkek Brasilen gola 90. minutuan lortu du.

- Fitxa teknikoa:

1 - Brasil: Gabriel; Rafael (Lucas, 85. minutuan), Thiago Silva, Juan, Marcelo; Romulo, Sandro (Pato, 71. minutuan), Alex Sandro (Hulk, 32. minutuan); Oscar, Neymar; eta Leandro Damiao.

2 - Mexiko: Corona; Israel Jimenez (Vidrio, 80. minutuan), Mier, Reyes, Chavez; Herrera, Salcido, Enriquez, Aquino (Ponce, 57. minutuan); Fabian eta Peralta (Raul Jimenez, 86. minutuan).

Golak: 1-0, 1. minutuan: Oribe Peralta. 2-0, 75. minutuan: Oribe Peralta. 1-2, Hulk: 75. minutuan.


Alex Sardui: “Nire bertutea sinpletasuna da, eta akatsa, ezjakintasuna”

Alex Sardui

Gatibu musika taldeko abeslari modura ezaguna bada ere, aurrerantzean literaturarekin ere lotuko dute Alex Sardui (Gernika, 1966). Izan ere, diskoetatik liburuetara salto eginda dator oraingoan. Hala, Zazpi kantoietan diskoa atzean utzita, Esan eta egin liburua aurkeztuko du aurtengo Durangoko Azokan, Baga Bigaren zigilupean. Lan berri horren emaitzarekin pozik agertu da abeslari eta idazlea, eta beste libururen bat idazteko gogoa duela ez du ukatu.

Zure lehen liburua idatzi duzu. Zer bildu duzu bertan?

1950eko eta 1960ko hamarkadetan kokatutako eleberri bat da. Lau umeren istorioa kontatzen du, umetatik nagusi egiten diren arte. Beren bizipenak dituzte, betiere talde moduan. Nagusi egitean, negozioetan murgiltzen hasten dira, eta zenbait enpresa sortzen dituzte; beti laurak batera. Liburuan kontatzen dudan istorio horren bitartez, kuadrilla hitzak haientzat zer esan nahi duen aurkituko du irakurleak liburuan.

Zelan otu zitzaizun liburua idaztea?

Txikitatik idatzi izan dut. Lauaxeta ikastolan (Zornotza) ibili nintzen umetan, eta beti aukeratzen ninduten idazlanak txapelketetara aurkeztu behar zirenean. Beti eduki izan dut ezinegon hori eta liburua idazteko gogo hori. Hala, denbora hartu dut orain, eta urtebete baino gehiago jesarrita egon ondoren, buruan neukan ideia atera da azkenean, liburu laburrean.

Emaitzarekin gustura al zaude?

Ni neu gustura geratu naiz egindakoarekin, baina, orain, jendeak esan beharko du nik egindako lanak ezer esaten dion edo ez.

Zelakoa izan da lehen esperientzia hori?

Oro har, ona izan da, gauza asko ikasteko aukera izan baitut. Liburu bat egiterakoan zer sentitzen den jakin nahi izan dut, eta, horrez gain, zer gauza ikasi behar diren liburuak geroz eta hobeto egiteko. Hori ezagutzeko aukera izan dut, eta ea esperientzia honekin beste bat idazten ausartzen naizen. Zerbait gehiago, behintzat, badakit jada.

Beraz, beste liburu bat egiteko asmoa izan baduzu.

Oraingoz, lehen liburu hau egin dut, eta horrekin ariko naiz aurrerantzean; gainera, beste proiektu batzuk ere baditut. Dena den, besterik ez dudanik egingo ezin dezaket esan. Egia esan, liburua egiten asko gozatu dut. Gainera, buruarentzat ariketa handia izan da.

Zure lehen lan hori idazteko inspirazioa nondik etorri zaizu?

Ideia bat izan nuen buruan, baina, egia esan, idatzi ahala etortzen da inspirazioa normalean. Nondik norakoa jakinez gero, gainontzeko gauzak atera egiten dira. Zorionez, denbora izan dut, eta inspirazio aldetik ere oso gaizki ez naiz ibili. Hori dela eta, gustura geratu naiz egindako lanarekin.

Idazle modura, zure bertute nagusiak zeintzuk direla esango zenuke? Eta akatsak?

Nire bertutea, beharbada, sinpletasuna dela esango nuke. Nire liburuko istorioa, esaterako, sinplea eta ulergarria da. Eta akatsa ezjakintasuna dela esango nuke, zalantza barik.

Euskaraz idatzi duzu zure lehen liburua. Beste hizkuntza batera itzultzeko asmorik ba al duzu?

Oraingoz, euskaraz kaleratu dut, eta, gero, beti izaten da aukera itzultzeko. Dena den, horretarako bere bermea behar du liburuak.

Zer-nolako publikoarentzat da liburua?

Gazteentzako liburua bada, baina nagusientzako ere bada. Hain sinplea izanda, irakurtzeko erraza da. Euskara mailari dagokionez, ez da sakontasun handirik behar. Egun bi edo hirutan irakurtzeko liburu bat denez, nik uste dut ez daukala adinik.

Beraz, idaztea zer den badakizu orain. Zer duzu nahiago, abestu ala idatzi?

Oso ezberdinak dira bata eta bestea. Abesteak, adibidez, zuzentasuna du oinarri; jendearentzat abesten duzu, jendearen aurrean kantatzen duzu… Abesteko orduan sentimendu batzuk agertzen dira, eta liburua idaztekoan, ordea, beste batzuk. Ez nuke bata edo bestea aukeratuko; oraingoz, abestea zer den gehiago dakit, baina idaztea ere gustuko dut.

Zer sentimendu agertzen dira, esaterako?

Liburua idaztean, sentimendu ezkutuagoak, pertsonalagoak… sentitzen dituzu; alegia, bakarrik zaudenean agertzen diren horietarikoak. Abestean hitza eta melodia ateratzen dira, eta, idaztean, ostera, hitza soilik. Melodiaren barruko hitzak era batekoak dira, eta berba egiten duguneko hitzak beste era batekoak. Hala ere, sentimenduak antzerakoak izaten dira.

Zer egongo da lehenago kalean, liburu berri bat edo disko berri bat?

Galdera ona da hori. Nik, oraingoz, diskora joko dut gehiago. Alde batera utziko dut pixka bat idazte hori; beste garai bati heldu behar diogu eta.Orain, behin liburua aterata, diskoa atera beharko da.


Etxegabeentzako eguneko zentroa izango da Villa Salia

Donostiako Udalak etxerik gabeko pertsonentzako eguneko zentro bat jarriko du Egiako Villa Salia eraikinean. Horrekin batera, familien programa bat ere garatzea aurreikusten dute. Eraikina jabetza publikokoa da, eta gaur egun helduen irakaskuntzarako erabiltzen da osorik. Jarduera hori mantenduko du, eta eraikinari erabilera berriak gehituko dizkiote. Proiektuaren aurrekontua 2,1 milioi eurokoa da, eta eraikinaren jatorrizko balio arkitektonikoak galdu gabe berrituko dute.

“Udalaren Gizarte Ekintza sailaren lehentasunezko helburuen artean dago proiektu hau, etxerik gabeko pertsonei laguntzeko lokal bat jartzea, eta eraikin honek zeregin horretarako beharrezkoak diren baldintzak betetzen ditu”, azaldu du Eneko Goia alkateak. Gaur egun, eguneko beste zentro bat du udalak San Bartolomen. Ordea, pandemiaren eraginez lokal horrek ez ditu osasun neurriak behar bezala betetzeko baliabideak.

Jai Alai kaleko 17. zenbakian dago Villa Salia, eta 1.200 metro karratu ditu. Proiektuak aurreikusten duenaren arabera, eraikinak dituen hainbat zona egokituko dituzte: garaje pabiloia, erdiko sotoaren solairua eta beheko solairuaren zati bat. Horiek etxegabeek erabiliko dituzte. Beheko solairuaren beste aldea eta lehen solairu osoa hartzen dituzten gainerako espazioak familien programara bideratuko dira.

Etxerik gabeko pertsonentzako eguneko zentroaren laguntza-erabilerak, laburbilduz, erabiltzaileentzako espazioak eskatzen ditu, hala nola harrera-gune bat, egonaldirako gunea, jantoki soziala, erizaintzako eta podologiako kontsultak, bulego profesionalak, aldagelak eta komunak, armairuak, bai eta langileentzako guneak eta eremu osagarriak ere, hala nola bilera-gela, egongela, aldagelak eta komunak, harrera-gela, hainbat biltegi, sukaldea, garbiketa-gela eta instalazio-gela. Familien programan, berriz, beheko solairuko sarbidea, biltegia eta harrera-haurtzaindegia daude.


'Sexo en Nueva York 2', bazkalostean, ETB2n

Larunbatean, Sexo en Nueva York film arrakastatsuaren bigarren zatia izango da ikusgai, New Yorkeko lau emakumerik modernoenak beste abentura bat bizitzeko batuko dituena.

Gaur, bazkalostean, Sexo en Nueva York 2 filma eskainiko du ETB2k, izen bereko telesailean oinarritutako pelikularen bigarren zatia. Michael Parick Kingek zuzendu zuen, eta Sarah Jessica Parker, Kim Cattrall, Kristin David eta Cynthia Nixon ditu protagonista.

Carrie (Sarah Jessica Parker), Samantha (Kim Cattrall), Charlotte (Kristin Davis) eta Miranda (Cynthia Nixon) bidaia izugarri batean murgilduko dira, munduko toki exotiko eta garestienetako bat ezagutzeko: Abu Dhabi. Ihesaldia unerik onenean iritsiko da; izan ere, beraien ezkonbizitzan murgilduta daude guztiak. Nork ez du lagunarteko ihesaldi bat behar noizean behin? Moda, dibertsioa eta adiskidetasuna nahasten dira berriz ere sagako atal berri honetan.

Gaur, 16:15ean, Sexo en Nueva York 2, ETB2n.


Bingoan Euskararen Nazioarteko Eguna ospatzeko

Dakizuen modura, Ordizian bada jubilatu talde bat euskara ikasten ari dena. Euskararen Egunaren harira, bingo jolasa antolatu ohi dute jubilatu elkartean eta aurten ere han izan dira Hoberena taldeko kideak gainerako jubilatuekin jolasean. A zer bizipoza duten, ezta?


Janzkera femeninoaz

Galtzamotzak eta elastikoak estuagoak behar dute izan, gorputzaren biribilgune eta inguruari jarraiki. Eta elastikoak jokalariaren sorbalda agerian utzi behar du. Eta elastikoa galtzamotzen gainetik gelditu behar da, justu gerriaren gainetik. Eta, luzeegia bada, galtzen barruan sartu behar da. Eta galtzamotzen zabalerak neurri zehatza behar du izan, inoiz ez dira egon behar bi zentimetro baino gehiago telaren eta larruazalaren artean. Eta galtzamotzak, gutxienera jota, belaunak baino 10 zentimetro gorago egon behar dute. Ez da emakumeen janzkerari buruzko duela bi mendeko tratatu bat, Nazioarteko Saskibaloi Federazioak heldu den denboraldian emakumezkoen Euroligan erabili beharreko arropari buruz onartu duen araudia baizik.

Zalantzak FIBA Europako zuzendari nagusi Patrick Baumanek argitu ditu: «Erosotasuna mantentzeari buruz ari gara, baina femeninoago eginez. Atleta handiak dira, baina atleta ederrak ere badira; ez dago, beraz, hori ezkutatzeko motiborik». Tamainako aldrebeskeriak salatu gabe uzteko motiborik ere ez.


Otegi, Petrikorena eta Olano askatu dituzte, bermeak ordainduta

Batasunekoak eta Askatasunekoa kartzelatik ateratzeko, 650.000 euro ordaindu dituzte guztira


Bi bikote, Zaldibiako finalera

Ostiral gauean jokatu zen Euskal Herriko Mus Txapelketaren barruan Hernaniko kanporaketa. Txintxua hotelean bildu ziren 13 bikote, eta ezinhobeto afaldu ondoren ekin zioten lehiari. Irabazleak Joxemi Aierbe eta Garikoitz Paskual izan ziren, eta bigarren sailkatuak, Iker Zurutuza eta Borja Tejedor. Lauak izango dira Zaldibian, otsailaren 23an jokatuko den Gipuzkoako finalean.


Maria Jose Bravo eta Javier Rueda, justiziarik gabeko biktimak

Egunero egiten zuten moduan, 1980ko maiatzaren 7an, Madrid hiribideko Asepeyo klinikara joan ziren Maria Jose Bravo eta Javier Rueda, 16 urteko Loiolako bizilagunak, Ruedak lanean egindako erredura bat sendatzera. Egun hori, ordea, ez zen beste egun bat izan, Zorroaga pasealekuan eserita zeudela eraso egin baitzieten.

Olaia Ruedaren (Loiola, 1984) familiak oso hurbiletik bizi izan du gertakaria, bere aitaren anaia baitzen Javier, eta bere amaren laguna Bravo. Horrela kontatu du gertakaria Ruedak: “Nire osaba Javierrek amnesia zuen. Gogoratzen zuen bakarra zen Zorroagatik buelta bat eman ondoren, eseri eta zigarro bat piztu zutela eta, bat-batean, Maria Josek burua biratu eta oihu egin zuela. Ustez, osabari kolpe bat eman zioten buruan, ez dakigu zerekin, eta hilda zegoelakoan, mendi magalean behera bota zuten”.

Ruedaren arabera, bere osaba “euriarekin” esnatu zen, eta mendi magala igo zuen ahal izan zuen moduan, burua guztiz odoleztatuta. Paseatzen ari zen gizon batek ikusi zuen, eta handik hurbil zegoen mojen egoitzara eraman zuen, ondoren ospitalera eramateko. Ruedak azaldu du erasoa gertatu zen lekutik gertu etxe bat zegoela, eta “hainbat kontraesan” daudela horren inguruan: “Beti pentsatu izan dugu zerbait ikusi zutela, baina mehatxatuta zeudela. Kontraesanetako bat da etxekoek osaba ikusi zutela, eta deitu egin zutela egoitzara, iritsi zirenerako bere zain baitzeuden mojak. Etxekoei galdetu zietenean, esan zuten Javier ikusi zutela, baina uste zutela korrika egiten ari zela, eta buruan merkromina zuela”.

Javier ZIUn ospitaleratu zuten, eta bi gazteen gurasoek salaketa jarri zuten. Herritar ugari Bravoren bila aritu ziren, baina ez zuten aurkitu. Hurrengo eguneko eguerdian, Radio San Sebastian irratiak esan zuen Bravo bizirik zegoela, eta telefono dei bat jaso zuten bere gurasoek; ahots ezezagun batek zera esan zien: “Kaixo, ama, ez al nauzu ezagutzen? Zure alaba naiz, aitatxo, Amaran nago, Armerien plazan”. Arratsaldean aurkitu zuen Espainiako Polizia Nazionalak Bravoren gorpua, Javier esnatu zen lekutik gertu. Bravo biluzik zegoen gerritik behera, eta autopsiak frogatu zuen bortxatua izan zela eta buruan kolpatuta hil zutela.

Batallon Vasco Español talde parapolizial ultraeskuindarrak bere gain hartu zuen hilketa, eta Javier bizirik zegoela ikusita, bera eta bere familia mehatxatu zituzten. Bizilagunek familia babestu zutela gogoratu du Ruedak: “Ospitalera deitzen hasi ziren, eta auzokoak zaintza egiten hasi ziren; osaba nire aitona-amonen etxean zegoenean ere zaintza egiten jarraitu zuten”. Era berean, polizia agenteak askotan Javierren bila joaten zirela azaldu du Ruedak: “Osaba ospitaletik atera zenean, polizia askotan joaten zen etxera bere bila, gertakariaren ibilbidea egitera behartuz. Ustez, kasua argitu nahian egiten zuten, baina erotu egin nahi zuten. Azkenean nire izeba bat Gobernu Zibilera joan zen, eta esan zien ez zutela gehiago Javier eramango. Beraiek esaten zuten ikertzen jarraitu behar zutela, ‘agian ETA izan zelako’”.

Olaia Rueda Barriusoren familiak oso gertutik bizi izan du Maria Jose Bravoren eta Javier Ruedaren kasua: Javierren anaia zen bere aita, eta Bravoren laguna bere ama. (Argazkia: Beñat Parra)

Hilketaren ondoren, manifestazio jendetsu bat izan zen Erdialdetik Loiolara, eta, bukatzean, poliziak manifestarien aurka jo zuen. “Maria Joseren etxera, esaterako, ke poteak bota zituzten. Poliziaren kargak ez dira ulertzen, manifestazio baketsu bat baitzen”, nabarmendu du Ruedak. Era berean, Bravoren senideek haren arropa eskatu zioten poliziari, baina galdu egin zirela esan zieten.

Familia, betirako markatuta

Javierrek bizitza ia normala egin zuen urte batzuez, baina buruak huts egiten zion, eta handik ia zortzi urtera hil zen.

Horrela, gertakariak familia betirako markatu zuen, “ez zen hitz egiten, baina beti gure inguruan zegoen gai bat zen, oihuka ari zen isiltasun bat zen”, nabarmendu du Ruedak. Era berean, azaldu du bakoitzak era batera eraman izan duela mina: “Amona, esaterako, atearen atzetik negarrez eta argazkiak musukatzen egoten zen beti; gerora jakin dut berak gaiaren inguruan hitz egin nahi zuela. Aitonak, ordea, ez zuen horri buruz hitz egiten, oso barrutik zeraman. Nire izebei dagokienez, batek negarrez bukatzen zuen gaia ateratzen zenean, eta besteak hitz egin nahi zuen, baina ezin zuen, jakina. Nire aitak amorruarekin eraman izan du; gorroto asko zeukan eta dauka oraindik ere. Gu hiru ahizpa gara eta gure artean hitz egiten genuen, agerian zegoen gai bat zelako. Amak ere gauza batzuk kontatzen zizkigun, baina gutxi. Gainera, denetarik egiten utzi digu beti, baina uneoro jakin nahi zuen non geunden eta nola itzuliko ginen”. “Uste dut gertatutakoagatik naizela naizena, hein handi batean”, gaineratu du Ruedak.

Bravo eta Javier oraindik ez daude biktimatzat hartuta, eta hori aldatu behar dela aldarrikatu du Ruedak: “Behintzat biktimatzat hartzea ez legoke gaizki”. Bestalde, Ruedaren arabera, familiak ez du inoiz ulertu zergatik joan ziren 16 urteko bikotearen aurka: “Argi daukagu ez zela zoriz izan, beti ibilbide bera egiten baitzuten. Ez dago errudunik eta ez da sekula egongo; agian bizirik daude, baina kasua ez du inork irekiko”.


Giro paregabean eta plaza bete jendegaz ospatu da Ispasterko Nekazal Azoka

Eguraldia lagun, giro ederrean ospatu dute gaur [irailak 22], Ispasterko Nekazal Azokaren baitan VI. Enpresa Berrien Azoka. Eskualdeko hamar enpresa berrietako erakusmahaiak bisitatzeko aukera izan dute Ispasterko plaza inguruan bildu direnek. Besteren artean, energia berriztagarrien eta eraikuntza jasangarrien enpresetako postuak egongo dira, bai eta lore, argazkilaritza, marketing digitala eta ezkontzetarako osagarrien enpresak ere. Datorren urtean Etxebarriko azokan izango dute ekintzaileek hitzordua enpresa berriak laguntzea helburu duen sariketagaz.

VI. Enpresa Berrien Lehiaketako saridunak.

Azaro Fundazioaren eta Lea-Artibai Garapen Agentziaren ekimenez, Lea-Artibaiko Enpresa Proiektu Lehiaketaren sariak ere banatuko dituzte. 27 proiektu aurkeztu dituzte, eta horietatik bostek jaso dute saria: negozio ideia berritzaileen saria (2.000 euro) Zkomunikazi enpresarentzat izan da (marketing digitala eskaintzen du enpresa txiki eta ertainentzat). Emakume ekintzailearen saria (750 euro) egoitza Ondarroan duen Chiquininas-ek jaso du (eskuz egindako lepokoak); negozio ideia jasarrangarriaren saria (750 euro) Ondduk Domuk bioeraikuntza enpresari eman diote; merkataritza, ostalaritza, turismo, zerbitzu negozio ideia onena Hiruki Shopek aurkeztutakoa izan da (1.500 euro), eta azkenik, kooperatiba proiektu onena Divakia enpresarena izan da; 2.000 euro eskuratu ditu.

zuzenean ARGAZKI GALERIA ikusi

Ispasterko alkate Garbiñe Saenz de Buruaga eta Azaro Fundazioko eta Lea-Artibai Garapen agentziako ordezkariak egon dira sariak banatzen. Eta dinamizatzaile modura, Herribixi kooperatibako Eneko Arrate eta Nerea Gartzia. Sari banaketa ekitaldia eta aurreko minutuak umorez jantzi dituzte, eta txiki eta nagusiek Makilakixki-ren istorioa ezagutzeko aukera ez eze, antzezlanaren parte izateko aukera eduki dute.

Ispasterko eskolako umeek postua jarri dute aurten ere.

Baserritarren eta artisauen bilgune. Euskal Herriko hainbat txokotatik etorritako ekoizleen eta artisauen bilgune izan da beste behin ere azoka; sei artisau postu eta janari-edarien hamahiru postu egon dira aukera-aukeran. Besteren artean, Berriatua, Bedarona, Gizaburuaga, Lekeitio, Markina-Xemein, Mungia, Zeanuri, Bilbo eta Lasarteko produktu fresko eta ekologikoez bete da plaza, eta haien alboan, Ispaster, Lekeitio, Gernika-Lumo, Barakaldo, Atxondo eta Soraluzeko artisauen lanak egon dira. Iaz ezin egon izan ziren Lekeitioko bolillerak ere berton zeuden. Begoña Oiarbide irakaslea eta haren ikasleek balio kontaezina daukaten lanak eroan dituzte azokara, eta azokara joan direnek lana nola egiten duten ikusi ahal izan dute bertatik bertara. “Bi urtetik behin Ibarrangeluko azokara joaten gara, eta urtero Ispasterkora. Beste nonbaitetik gonbidapena jasoz gero, pozik joango ginateke, batez ere herri txikietako azoketara”, azaldu du Oiarbidek.

zuzenean ARGAZKI GALERIA ikusi

Eta beste behin, Ispasterko eskola umeen postuak ere ez du hutsik egin. Iaz eskolan landatutako ortuariak jarri zituzten saltzen, eta gaur, berriz, denetarik pixkat: sendabelarrak, gozokiak, labanda, loreak, pitxiak…

Inguruko baserritarren animaliak ere egongo dira ikusgai. Txakur, poney, behi, idi, ahuntz, ardi, ahari, aker eta oiloek erosle eta txikienen arreta bereganatu dute.

40 kilo falda. Urtero legez, elizpean egon dira gaur ere okela prestatzen. Txorizoa, urdaiazpikoa, solomoa eta txahal falda pintxoak dastatu ahal izan dituzte azoka eremuan bildu direnek. Lanean aritu direnak gustura eta kanpoan egon direnak are gusturako geratu dira.


Gipuzkoako soinu hodiak

Bihartik hasita, hamahiru kontzertu egingo dituzte Musika Hamabostaldiaren Organo Zikloan. Gipuzkoako hainbat herritako organo ondare «aberatsa» baliatuko dute emanaldietan


Patxineko Mila Garmendia

Asteasuko Kale Nagusian jaio zen Mila 1954 urtean. Gerora Herreroenea etxera igaro zen, egun Patxine moduan ezagutua. Bizitokira eta lantokira.

Milaren aita perratzailea zelako Herrerone moduan ezagutzen zen lehen Kale Nagusiko euren bizitokia. Patxine izena duela 20 bat urte jarri zioten, ondorengo arrazoi bitxi honengatik; “taberna-jatetxea gurasoek ireki zuten 1968 urtean, nik 14 urte nituela. Haiek uztean, Patxi anaia eta biok hartu genuen bertako ardura. Patxiren lagunak, ‘goazen Patxinera’ esaten hasi ziren eta, orduz geroztik, izen horrekin ezagutzen da jatetxea nahiz etxea”. Mila gaztetxoa zela, beste era batekoa zen etxearen azpialdea. “Orain jangela daukagun zati hau lehen ondoko etxearen puska zen. Txikia nintzenean ukuilua zegoela gogoan dut: txerriak eta oiloak edukitzen zituzten han aldamenekoek. Gerora gurasoek erosi eta taberna zabaldu zuten aurrena”. Garai hartako taberna gehienak herriko etxeak zirela aipatu du Milak, “edatekoarekin batera, gehienetan mokaduren bat ere eskaintzen zen. Gerora hasi ginen menuak eta karta eskaintzen”.

Barran, sukaldean nahiz jangelan

Asteasuko eskolan ikasi zuen Milak, Elizmendin. Jolaserako tarte gutxi izan zuela aipatu du, “sei senide ginen etxean; ni zaharrena, eta anai-arrebak zaintzen beti izaten nuen lana”. Hamalau urterekin hasi zen Patxinen lanean, baina aurrez ere aritu zen beste taberna batean. “Gurasoen Errioxako lagun batzuek taberna zuten Beasainen eta han hasi nintzen aurren-aurrena tabernan lanean”. Patxinen, berriz, geroxeago hasi zen: tabernako barran lehenengo eta sukaldean gerora. “Orain denetarik egiten dut: barran, sukaldean eta mahaiak zerbitzatzen ere aritzen naiz jangelan”. Tabernakoa lan polita dela dio Milak, hori bai, gustatu egin behar zaizula. “Lan lotua da eta ordu asko eskatzen du. Niri beti gustatu izan zait barrako lana, jendearekin tratua izatea. Horrenbeste urtean, Asteasu eta inguruko jende asko ezagutzen dugu”.

Emakumeak geroago

Familia, lagunarte nahiz lankide…, otordu asko ematen dute jangelan eta, tabernan ere, jende ugari bildu ohi da. Urteen poderioz tabernako giroa asko aldatu dela azaldu du asteasuarrak, “lehen emakumea beste era batera ikusten zen tabernan. Garai batean gizonezko batzuei uki zintzaketela iruditzen zitzaien eta norberak markatu behar izaten zituen bere mugak”. Patxine taberna zabaldu zutenean, gizonezkoak etortzen ziren batik bat tabernara, “1970eko hamarkadan, lan bila etorrita, erdaldun asko etorri zen Larraulera bizitzera. Handik Asteasura maiz jaisten ziren eta gizonekin batera, haien emazteak hasi ziren lehenengoz tabernara sartzen. Talde handiak etortzen ziren, gizonak partida jokatzen zuten tabernan eta emazteak ere hantxe egoten ziren. Gerora hasi ziren bertako emakumeak etortzen”. Pasadizoen artean, gertaera ugari ezagutu du Milak tabernan, “behin, baserritar batek behia ere sartu zuen barruraino”. Borrokaldi ugari izaten zela ere aipatu du, “Tolosan astelehenetan azoka izaten zenean, autobusa hartuta jende piloa joaten zen Asteasutik nahiz Aiatik. Handik bueltan tabernan geratu eta ederki jan eta bereziki edan ondoren, disputak eta borrokaldiak maiz sortzen ziren. Alde horretatik, alkoholemiaren eragina nabaritzen da egun. Giroa bareagoa da”.

Gazta tarta, goxo-goxoa

Jatetxeko plater preziatuenagatik galdetuta, garai batean, dudarik gabe, tripakiak izaten zirela erantzun du. “Orain ere eskaintzen ditugu tarteka, baina gutxiagok eskatzen dituzte. Denetik eskatzen da egun, txipiroiak plantxan, esaterako, asko. Gazta tarta izango da, hala ere, gehien eskatzen den platera”. Dudarik gabe, goxo-goxoa; probatu ez duenak, probatzeko modukoa.

Eguzki goxotan oinez

Afizioen artean ibiltzea gustatzen zaio Milari, baina, ahal bada, eguzki goxoa lagun duelarik, “berdin zait mendian, hondartzan nahiz herrian, baina oso gustuko dut oinez ibiltzea. Udan askotan egiten dut hiru hondartzetako buelta Donostian. Buelta eman eta gero zortzietarako lanera etorri behar badut ere, gustura etortzen naiz haize pixka bat hartuta. Oinez ibiltzea sofan eserita egotea baino hobea da”.


Ipuinez beteta dator Liburutegiaren Eguna Elgetan

Liburutegiaren Nazioarteko Eguna ospatzeko hainbat ekintza gertatu ditu udal liburutegiak. Gaur, esaterako, bi urtetik gorako neska-mutikoendako ipuin kontaketa saio berezia egingo du Geaxi Ezpeletak, 17:20an.

Errotuta daude, Elgetan, herriko boluntario talde baten eskutik udal liburutegian hamabostean behin egiten diren Ipuinen Ordua izeneko saioak. Ikasturte berria martxan da, eta aste honetako saioa berezia izango da, Liburutegiaren Nazioarteko Eguna aitzakia hartuta.

Liburutegiko arduradun Geaxi Ezpeletak gidatuko du. Haurrak adinaren arabera banatu beharrean, saio bakarra izango da bi urtetik gorako neska-mutiko guztiendako, eta 17:20etik 18:00etara izango da. "Liburutegiarekin zerikusia duen ipuinen bat egongo da modu berezian kontatuta, pare bat liburu zozketatuko ditugu, eta irakur puntu txiki bat egingo dugu", azaldu du Ezpeletak.

Erabiltzaileendako opariak

Astelehenean, urriak 24, bost liburu zozketatuko dituzte liburutegian. Zozketa horretan sartuko dira urrian zehar Elgetako liburutegian maileguren bat egin duten erabiltzaileak. Bost taldetan banatu dituzte erabiltzaileak: 0-4 urte, 5-8 urte, 9-11 urte, 12-16 urte eta 16 urtetik gorakoak. Talde bakoitzeko liburu bat zozketatuko dute. Zozketa 18:00etan egingo dute.

Liburutegiko irakurrienak

Egun berean, Liburutegiaren Nazioarteko Egunean, emango dituzte liburutegiko liburu irakurrienak asmatzeko lehiaketarako azken pistak.

Lehiaketa martxan da urriaren 3tik, eta 10 urtetik gorako erabiltzaileei dago zabalik. Helburua da asmatzea zeintzuk diren azken hamabi hilabeteotan liburutegian mailegu gehien izan dituzten liburuak. Lau izenburu eman behar dira: helduendako euskarazko eleberrietan mailegatuena, helduendako gaztelerazko eleberrietan mailegatuena, gazte literaturan euskarazko eleberri mailegatuena eta gazte literaturan gaztelerazko eleberri mailegatuena. Astelehenean emango dituzte azken pistak liburutegitik, eta barikua izango da erantzunak bidaltzeko azken eguna. Pista guztiak udal liburutegiko blogean daude ikusgai. Asmatzaileak liburu elektroniko bat irabazteko aukera izango dute. Bat baino gehiago egonez gero zozketatu egingo dute saria.

Eneritz Artetxeren saioa hurrengo barikuan

Hurrengo barikuan Eneritz Artetxek egingo du ipuin kontalari saioa Elgetan. 4 eta 9 urte bitarteko haurrei zuzendutako Zenbat gurari! ikuskizuna egingo du. Amaieran umeek, beraien nahiak margotu edo idatzi ahal izango dituzte eta kutxa magikoan sartu.


Gasteizko txosnen egitarau osoa aurkeztu dute

Ska, rock eta reggae doinuak eskainiko dituzte campusaren jai-eremuan; "Transzeledontziaren" jaitsiera ere antolatu dute.

Hogeita hamar jarduera baino gehiago antolatu ditu Gasteizko Txosna Batzordeak aurtengo jaietarako. Abuztuaren 4tik 9ra bitartean, bertsoak, dantzak, umeentzat jolasak eta kontzertuak egongo dira Unibertsitatearen gunean.

Gasteizko hamabost gizarte-mugimenduk baino gehiagok parte hartzen dute txosnetan, eremu askotarikoak: euskalgintza (AEK, Euskal Herrian euskaraz...), ekologismoa (Fracking ez...), gazte-mugimendua (Gaztetxea...), kultura (TMEO...) eta feminismoa, besteak beste. Azken hilabeteetan buru-belarri aritu dira egitaraua antolatzen, eta gaur goizean aurkeztu dute Xen eskainitako prentsaurrekoan.

Ska, reggae, punk eta erromeria

Musika-eskaintzari dagokionez, askotariko estiloak entzun ahal izango dira campusean: Kataluniako La Gran Pegatinaren runba doinuak, En Tol Sarmiento arabarren ska dantzagarria, Bartzelonako Lagrimas de Sangre boskotearen rap borrokalaria eta Akerbeltz erromeria taldearen bertsioak, baita Capsula hirukote bilbotarraren garage musika.

Las Tea Party dj-ak berriz etorriko dira Gasteizera abuztuaren 9an, eta egun horretan bertan aurtengo berezitasunetako bat bizi ahal izango dute txosnetara gerturatzen direnek: Zeledoni agur esateko egun berean, Transzeledontziaren jaitsiera izango da txosnetan, 18:30ean.


Erdigunerako planeamendu berriaren proposamenak 16 alegazio jaso ditu

Herritarrek aurkeztu dituzte 15 alegazioa. Horiez gain, Elgetako Abertzaleak taldeak alegazio multzoa aurkeztu du.

Hilaren 16an amaitu zen proposamena aztertu eta alegazioak aurkezteko epea. Udalak, 16 jaso ditu guztira. Orain, alegazio horiek aztertu eta helburu zein irizpideen onarpena udal osoko bilkurara eramatea dira hurrengo urratsak. Udalaren asmoa da planeamendu berriaren hasierako onarpena otsailean egitea. Ondoren, berriz jendaurrean ipintzea, eta alegazioak aurkezteko 20 eguneko epe berria zabaltzea.


Osakidetzak espero du sindikatuekiko gatazka bihar bukatzea

Mahai sektorialaren bilera egin zuten atzo arratsaldean; 11.a. ELA, LAB, UGT, CCOO eta SATSE sindikatuek jarrera ezkorragoa daukate.

Osakidetzako zuzendaritzak deituta mahai sektoriala elkartu zen atzo arratsaldean, Gasteizen, eta, baikor hitz egin zuen bileraren ostean Jose Andres Blasco Osakidetzako Giza Baliabideetako zuzendariak: «Nahiko aurreratuta dago negoziazioa». Bihar mahai sektoriala elkartuko da berriro, eta bertan sindikatuekin duten gatazka bukatzeko esperantza dutela azaldu zuen. Gaur beste eskaintza bat helaraziko die sindikatuei.

«Sindikatuek gure azken eskaintzari egindako proposamenak aurkeztu dituzte. Batzuk onargarriak dira, baina beste batzuek aztertu egin behar ditugu, behar duten diruagatik, batez ere». Atzo iluntzean bertan edo gaur goizean sindikatuei beste proposamen bat helaraziko zietela jakinarazi zuen Blascok, eta, behin betiko konponbidearen giltza izatea espero duela.

Mahai sektorialaren bileran parte hartu zuten sindikatuek (ELA, LAB, UGT, CCOO eta SATSE), baina, Blascok baino jarrera ezkorragoa zuten bilera amaitu ostean. Mati Iturralde LABeko ordezkariak esan zuen Osakidetzak egindako proposamenean ez zegoela «aldaketa nahikorik». Iturralderen esanetan, ostiralera arte itxarongo dute mobilizazioekin aurrera jarraitu edo ez erabakitzeko.

UGTko Arantza Agote «harrituta» atera zen bileratik. «Benetako negoziazioa» espero zuen, baina bere esanetan, Osakidetzak ez zuen soldatei edo zerbitzuen pribatizazioei buruz hitz egin nahi izan.

Zehaztasun eske

Horrez gain, UGTk zehaztasunik gabeko proposamena egitea leporatu dio Osakidetzari. «Zehaztasuna eskatzen jarraitzen dugu», esan zuen Agotek. «Gu gai izan gara puntuak eta komak dituen proposamena aurkezteko, baina Administrazioak konpromisoei buruz bakarrik hitz egin du. Guk errealitateei buruz hitz egitea nahi dugu». UGTk Osakidetzari eskatu dio biharko bilerarako «gai izan dadila» bere proposamenak paperean idazteko.

CCOOrentzat «interesgarria» da Osakidetzak eskaintza berri bat bidaltzea, «negoziazioan sakontzeko»; baina CCOOk langile gehiago, karrera profesionala eta lana eta familia bateratzeko neurriak eskatzen jarraituko du. ELAko eta SATSEko ordezkariek atzo ez zuten baloraziorik egin.

Jose Andres Blasco Osakidetzako Giza Baliabideetako zuzendariak sindikatu batzuen jarrera salatu zuen, sindikatuen izenik eman gabe: «Osasun zerbitzuen ereduari buruz hitz egiten dute, ez lan baldintzez». Sindikatu horiei gatazka bizirik mantendu nahi izatea egotzi zien.


3.629 ikusle izan ditu Poltsiko Antzerkiaren Jaialdiak

Urtarrilaren 29tik otsailaren 16ra egin dute Donostiako 29. Poltsiko Antzerkiaren Jaialdia, eta oso balorazio positiboa egin du Donostia Kulturak. Umore ikuskizunak, musika eta kabareta izan dira nagusi aurtengo jaialdian, eta 3.629 ikusle izan ditu. Era berean, hilaren 15ean Intxaurrondo Kultur Etxean egin zuten itxiera festara 280 pertsona hurbildu zirela nabarmendu dute. Sare sozialetan jaialdiak izan duen jarraitze gorakada ere azpimarratu dute.

Aurtengo jaialdian hamasei konpainia egon dira, hiriko 26 agertokitan, tabernetan, bereziki, 34 emanaldi eginez. Era berean, emanaldietako hamasei euskaraz izan dira. Generoari dagokionez, hamazazpi obratan emakumeak izan dira protagonistak, bi mistoak izan dira, eta hamabost obratan gizonak izan dira pertsonaia nagusiak.